text:
Astrologi
Astrologi nyaéta élmu perbéntangan anu dipaké pikeun ngaramal sarta nyaho nasib jelema.[1] Astrologi nelaah kumaha posisi sarta gerakan barang-barang langit, kawas panonpoé, bulan, planét-planét, sarta béntang-béntang nu nyambung jeung kajadian di bumi.[2] Para astrolog percaya yén posisi sarta pergerakan objék-objék astronomis éta dina waktu kalahiran hiji jalma baris ngaréfléksikeun sipat jelema kasebut.[2] Para ilmuan nuturkeun yén euweuh dasar ilmiah pikeun mercayaan astrologi, tapi loba jelema anu percaya ngajadikeunna minangka dasar dina nyokot kaputusan.[2] Astrologi salah sahiji élmu pangkolotna anu dimekarkeun sacara rupa-rupa dina unggal peradaban.[2] Bangsa Babilonia geus ngamekarkeun astrologi saprak taun 3000 SM.[2] Urang Cina mraktékkeun astrologi dina 2000 SM.[2] Wangun kamekaran astrologi ogé dimekarkeun dina mangsa Sélér Maya di Amérika.[2] Kira-kira abad ka-5 SM, astrologi sumebar ka Yunani, astrologi saterusna dipraktékkeun sacara lega di Éropa salila abad pertengahan.[2] Kaum pelajar nempo astrologi sarta astronomi minangka élmu kanyaho anu silih ngalengkepan.[2] Hal éta lumangsung nepi ka taun 100-an, sabot teori sarta pamanggih anu dijieun ku Nicolaus Copernicus sarta Galileo Galilei tétéla teu saluyu kalayan astrologi ku kituna ngurangan prinsip-prinsip keilmuan astologi.[2] Saprak kitu, ngan saeutik kaélmuan anu nganggap astrologi minangka pangaweruh.[2] Maranéhanana nampik prisip-prinsip astrologi alatan henteu ilmiah, tapi lolobana jelema masih mercayaan astrologi sarta ngalarapkeunna.[2]
Horoskop sarta Zodiak[édit | sunting sumber]
Dina astrologi dipikawanoh istilah Horoskop sarta Zodiak.[2] Anu patali jeung tanggal lahir hiji jalma.[2] Horoskop nyaéta ilustrasi ngeunaan posisi panonpoé, bulan, sarta planét-planét dina waktu nu tangtu, contona tanggal kalahirn hiji jalma.[2] Sedengkeun zodiak nyaéta gugusan bentang-bentang anu kasampak ngalingkung bumi.[2] Zodiak dibagi pikeun jadi 12 bagian unggal dingaranan nurutkeun jumplukan béntang nu tangtu anu disebut “konstelasi” sarta dipikawanoh jeung tanda zodiak.[2] Ngaran tanda zodiak éta téh Aries, Taurus, Gemii, Cancer, Leo, Virgo, Libra, Scorpio, Sagitarius, Capricornus, Aquarius sarta Pisces.


c: text/html

text:
Kacaturkeun di hiji leuweung aya bagong putih. Éta bagong téh gawéna ngan tatapa baé, geus mangpuluh-puluh taun. Ari anu ditapaan ku manéhna, hayang boga anak awéwé sarta bangsa manusa.
Dina hiji waktu bagong putih ngarasa hanaang. Manéhna indit ka hiji tegalan, deukeut walungan Citarum. Barang datang ka dinya, manggih batok balokan, hartina urut anu meulah duwegan. Loba pisan éta batok balokan téh, urut nu moro uncal ka dinya. Aya hiji batok balokan urut tuang Kangjeng Prabu. Éta batok téh aya caian, nyaéta cikahampangan Kangjeng Prabu. Barang geus marulang, kapanggih ku bagong putih. Lantaran hanaang, leguk baé cai nu ngemplang dina batok téh diinum. Ari geus nginum kawas aya nu nyaliara kana awak bagong putih, kawas nu ngandeg reuneuh baé.
Lila-lila bagong putih téh reuneuhna beuki gedé. Ari gubrag orokna jelema sarta awéwé geulis. Pohara baé bagong putih téh atoheunana. Anakna diciuman, digaléntor bari disusuan. Éta orok téh tuluy dingaranan Dayang Sumbi. Baca tuluyan ieu tulisan »
Archive for the ‘Dongéng Sasakala’ Category
Titinggal Karuhun
Titinggal Karuhun
Sasakala Gunung Tangkuban Parahu
Posted by bujanggamanik dina Januari 12, 2009
Kacaturkeun di hiji leuweung aya bagong putih. Éta bagong téh gawéna ngan tatapa baé, geus mangpuluh-puluh taun. Ari anu ditapaan ku manéhna, hayang boga anak awéwé sarta bangsa manusa.
Posted in Dongéng Sasakala | 23 Comments »
Talaga Bagendit
Posted by bujanggamanik dina Pébruari 26, 2008
Di wewengkon Garut aya talaga nu ngaranna kawentar ka mana-mana, nya éta Talaga Bagendit. Kacida kajojona téh. Saban poé Ahad tawa poé pakanci raména téh luar biasa. Ti nu deukeut ti nu jauh jelema téh mungguh merul nu rék ngadon sukan-sukan, babakuna lalayaran.
Cék sasakala mah, cék dongéng nu sok didongéngkeun deui, éta Talaga Bagendit asal muasalna kieu:
Baheula, geus rébuan taun ka tukang, aya hiji randa beunghar katelah Nyi Endit. Ieu téh saenyana mah nénéhna, da ngaranna sajati mah Nyi Bagendit. Manéhna téh kacida pisan kumedna. Geus taya nu bireuk deui kana kakumedanana. Salian ti pakacar-pakacarna mah tara aya nu lar sup ka imahna. Éstuning lain babasan éta mah hirup nyorangan téh. Kajaba ti teu aya nu ngawawuhan, Nyi Endit téh mémang jalma nunggul pinang, geus teu kadang teu warga, hirupna téh éstuning nunggelis. Ari beungharna téa mah tétéla. Béh kebonna béh sawahna, imahna gé panggedéna di salembur éta mah. Turug-turug ngahaja mencilkeun manéh, ngababakan di tengah pasawahan, nu upluk-aplak. Maksudna teu aya lian, ku bawaning embung campur jeung babaturan, da sieun kasoro téa. Teu kitu mah atuh moal disebut medit.
Kacaturkeun keur usum panén. Di ditu di dieu ceuyah anu dibaruat. Ka sawah Nyi Endit gé réa nu gacong. Ari saréngsé dibuat jeung sanggeus paréna di ka leuitkeun, sakumaha tali paranti, Nyi Endit nyieun sedekah ngondang lebé jeung sawatara tatangga. Popolahna saniskara ku sorangan, teu aya nu ngabantuan. Barang geus tarapti, sakur nu mantuan ngakut tuluy diondang, ngariung tumpeng. Atuh nu ngariung téh nepi ka aya ratusna, tapi sadia tumpengna teu sabaraha, nepi ka ngan sakotéap geus bérés bari tingkarétap kénéh.
Keur meujeuhna balakécrakan, solongkrong aya aki-aki bongkok nu nyampeurkeun. Ku pribumi teu ditari teu ditakon, nya pok aki-aki waléh, yén teu kawawa ku lapar, sugan aya sih piwelas. Ana gantawang téh Nyi Endit bet nyarékan, nyéklék-nyéklékkeun, pajarkeun téh taya kaéra, teu ngahutang gawé, ménta bagéan.. Tungtungna nepi ka nundung, aki-aki dititah nyingkah. Cindekna mah geus lain picaritaeun.
Aki-aki indit bari jumarigjeung, bangun teu nangan. Méméh indit manéhna ngomong kieu, “Sagala gé boh ka nu hadé boh ka nu goréng, moal taya wawalesna.”
Ngomongna kitu téh bari kasaksian ku sakur nu aya di dinya.
Saréngséna, nu dalahar tuluy amit rék baralik. Kakara gé pating laléos, rug-reg ngarandeg, sabab aya nu tinggarero: “Caah! Caah! Cenah.
Henteu kanyahoan ti mana datangna cai, ngan leb baé pakarangan Nyi Endit téh geus kakeueum. Atuh kacida ributna, jalma-jalma geus teu inget ka diri batur, asal salamet dirina baé. Nyi Endit gé nya kitu, niat rék nyingkirkeun cai, tapi barang rék kaluar ti imahna, cai téh nepi ka lir ombak laut tinggaruling ka palebah Nyi Endit. Imahna terus kakeueum méh laput.
Nyi Endit angkleung-angkleungan, bari satungtung bisa mah teu weléh-weléh sasambat ménta tulung. Tapi henteu kungsi lila jep baé jempé, sihoréng geus tikerelep. Imahna gé geus teu témbong. Sumawonna sawahna nu upluk-aplak geus aya di dasar cai. Lembur sakuriling bungking geus salin rupa jadi talaga, anu nepi ka ayeuna disebut Talaga Bagendit téa.
Tina Lima Abad sastra Sunda
Posted in Dongéng Sasakala | 3 Comments »

robotstxt: allowed

filter: keep


text:
Institut Seni Indonesia Denpasar
Institut Seni Indonesia Denpasar
Institut Seni Indonésia Dénpasar nyaéta paguron luhur seni anu diayakeun ku Departemen Atikan Nasional anu aya di handapeun sarta tanggung jawab langsung ka Menteri Atikan Nasional. ISI Dénpasar sacara fungsional dibina ku Diréktur Jenderal Atikan Luhur Departemen Atikan Nasional. ISI Dénpasar didirikan dumasar Kaputusan Présidén Republik Indonésia Nomer 33 Warsih 2003 tanggal 26 Méi 2003 anu mangrupa integrasi ti Sakola Luhur Seni Indonésia (STSI) Dénpasar sarta Program Studi Seni Rupa sarta Desain (PSSRD) Universitas Udayana.
Sejarah[édit | sunting sumber]
STSI Dénpasar mimitina ngaranna Akademi Seni Tari Indonésia (ASTI) Dénpasar, didirikan ku Pamaréntah Wewengkon Propinsi Bali dina tanggal 28 Januari 1967 jeung Kaputusan Gubernur Kapala Wewengkon Tingkat I Bali Nomer 2/Pem/5/I/a/1967, luhur prakarsa Majelis Tinimbangan sarta Pembinaan Kabudayaan (Listibya). Pendirian ASTI Dénpasar dumasar kana Pola Dasar Kebijaksanaan Pembinaan Kabudayaan Wewengkon Bali anu nengetan sipat-sipat pertahanan, penggalian, pembinaan sarta pengembangan kabudayaan wewengkon Bali. Beuki intensifnya interaksi antara kabudayaan sarta téknologi, sarta nambahan lobana seniman anu maot, ngabalukarkeun sawatara wangun kasenian tradisional Bali dikhawatirkan baris punah, ku kituna perlu diayakeun atikan kasenian pikeun generasi ngora minangka pewaris sarta panulung kabudayaan bangsa.
Sageus dua warsih nangtung, ASTI Dénpasar narima status penegerian ti Departemen Atikan sarta Kabudayaan jeung surat Kaputusan Nomer 066/1969 tanggal 7 Agustus 1969 sarta ASTI Dénpasar dinyatakeun minangka jurusan ti ASTI Yogyakarta anu pengelolaannya ditungkulan ku Direktorat Jenderal Kabudayaan Departemen Atikan sarta Kabudayaan. Salila 8 (dalapan) warsih lumangsung, alatan ayana parobahan struktur organisasi dina awak Departemen Atikan sarta Kabudayaan, mangka saprak warsih 1976 pengelolaan ASTI Dénpasar ditungkulan ku Direktorat Jenderal Atikan Luhur, sarta pembinaannya diarahkeun ka pembentukan Institut Seni Indonésia (ISI) babarengan jeung akademi-akademi kasenian séjénna di Indonésia. Jeung Kaputusan Menteri Atikan sarta Kabudayaan Republik Indonésia Nomer: 0445/0/1988, Akademi Seni Tari Indonésia Dénpasar dironjatkeun statusna jadi Sakola Luhur Seni Indonésia (STSI) Dénpasar. Pendirian STSI Dénpasar dikukuhkan jeung Surat Kaputusan Présidén Nomer 22 Warsih 1992.
Saprak 1 Oktober 1965 PSSRD mangrupa Jurusan Seni Rupa Fakultas Téknik Unud dumasar Kaputusan Menteri PTIP RI Nomer 240/Sek/PU/1965 tanggal 20 Oktober 1965. Dumasar Kaputusan Réktor Unud Nomer 483/SK/ PT.17/R.VIII/1983 tanggal 10 Méi 1983, PSSRD Unud dijieun jadi program studi antar fakultas, diperkuat jeung Kaputusan Dirjen Dikti Depdikbud Nomer 5/DIKTI/Kep/1984 dina fungsinya ngalaksanakeun Tridharma Paguron Luhur. Jeung tinimbangan konsentrasi atikan luhur seni pikeun ngabéla budaya, luhur pangrojong Ditjen Dikti Depdiknas,
Pemda Bali sarta masarakat Bali mangka mimitian disiapkeun mengintegrasikan dua lembaga kasenian STSI Dénpasar kalayan PSSRD Unud jadi hiji paguron luhur seni, saprak warsih 1993 dituluykeun warsih 1999. Dina tanggal 28 Juli 2003 Menteri Atikan Nasional (Prof. Drs. Abdul Malik Fadjar, M.Sc) ngaresmikeun pendirian ISI Dénpasar, ditandaan kalayan penandatanganan prasasti bertempat di Gedong Natya Mandala ISI Dénpasar.
Program Studi[édit | sunting sumber]
Ayeuna ISI Dénpasar nawarkeun 8 program studi anu kagabung dina dua fakultas (Fakultas Seni Pintonan sarta Fak. Seni Rupa sarta Desain):
- PS Seni Tari
- PS Seni Pedalangan
- PS Seni Karawitan
- PS Seni Rupa Murni
- PS Kriya Seni
- PS Desain Interior
- PS Desain Komunikasi Visual
- PS Fotografi (rintisan pikeun Fakultas Média Rekam)


text:
Rabu, 14 November 2012
Balada Cinta jang Adun-3
MARTABAK oh MARTABAK
"Odah....neng odaaaah....! Kamana nya neng odah teh?" bapana neng odah gura gero ti rohangan tengah.
"Ieu abdi mah nuju dikamar....pameng nuju ngandelan halis!" sora neng odah moncor na sela sela panto nu teu rekep nutupna.
"Pan halis odah mah geus ngajelir ti ajali, ngajepat ti kudrat, naha make diropea deui?"
"Ih pan meh langkung edun atuh bah !"
"Diropea make naon deui atuh?"
"Ieu nuju dikandelan deui meh ngajeler paehna langkung atra, ngan kakandelan teuing janten siga lele dumbo ngajepat!"
"Ceuk abah ge montong dilenggerkeun. Back to nature we atuh neng!"
Panto kamar ngareket lalaunan, langeor neng odah kaluar tijobongna.
"Aya naon bah?"
"Kadieu geura, abah aya perlu, meungpeung siambu keur suwung!"
"Meuni rareuwas, aya pikersaeun naon atuh bah?"
"Yeuh pan isukan dilembur urang aya jaipongan, bisi abah ka soderan, ieu buuk pangnyemirkeun heula!"
"Tuh nya siabah mah bisa wae ka eneng, bek tu necur, bek tu necur, ari soranganana beberenjen!"
"Tong ngalawan ka kolot pamali! Sok tah da oli urut na mah geus sayagi, pilakadar ge tinggal ngoleskeun!"
Najan semu jejereged, neng odah langsung ngoles ngoleskeun oli urut anu hideung lir gegenek ka sirah bapana.Imeut pisan.
"Mun ningali kieu mah, pasti si dongkrak teh bakal nempel yeuh ka abah!" ceuk bapana neng odah bari ngagalar gilir eunteung.
"Si dongkrak teh saha tea atuh bah?"
"Itu ronggeng idola abah, anu rek manggung isukan!"
"Beu..beu diwartoskeun siah ka siambu...Bah!"
"Montong....ke kuabah jatah apel hidep jeung jang adun diperpanjang. Aeh enya...ngomong ngomong asa geus lila tara ningali jang adun ulin kadieu. Keur pagetreng nya?"
"Ah henteu bah, biasa nuju sibuk ngamodif delman gadeanana!"
"Di modif nanahaonana?"
"Eta saurna, perna digentos ku per keong, meh ceper sareng pami aya logak teu nyentug teuing kana jajantung, teras velkna digentos ku velk resing, atuh jokna nganggo besot, cena nyaranghareup kapayun tur ditambihan sandaran anu dibungkus ku kulit meong, sisi pada sisina dicangreudan safety bell. Meh keren palih payunna, persis pengkereun buntut kuda dipasangan dash board kumplit sareng stereo set digital, tv flat 12 inci,laptop anu bisa diselerekeun kajero sacara otomatis, ah pokona mah mun naek delman kang adun, serasa naek innova, kitu saurna teh!"
"Euleuh sabaraha heraneun cenah biayayana?"
"Saurna, pami dijumlah jamleh kenging duaeun merci panganyarna..bah!"
"Baruk...hayang teuing geura ningali jegrigna. Iraha cenah nek nganjang kadieu?"
"Puguh..saleresna mah anjeunna teh nuju pundung, matak tara kadieu ge. Bah!"
"Har...nya aya masalah naon atuh bet pundung sagala?"
"Eta bah...waktos abdi jajan sop buntut, lantaran wareg teuing,atuh libido abdi naek, katambih kang adun, bet nyarios buntat buntut sagala, nya belentrang tarang kang adun jadi sasaran. Libido hoyong tukal takol tea bah!"
"Ah mun kitu mah...hidep mah nyeclek kawas siambu atuh. Yeuh tarang abah codet teh nya kunaon atuh?"
"Sanes tidagor kana sayang enggang tea bah?"
"Ih lain....puguh gara gara cungkir panas anu diketrokeun ku siambu kana tarang abah!"
Keur gutreng ngobrol, kurunyung emana neng odah ngurunyung tidapur.
"Mun tibaheula atuh apana, buuk disemir teh meureun diservis ku siambu unggal peuting!" ceuk emana neng odah, pedah ningali salakina robah panampilan,kalinglap jadi ngora deui lantaran buukna ngadadak hideung deui. Manan ngawaro omongan pamajikanana, bapana neng odah kalahka ngiceupan ka anakna.
"Neng awas mun rea beja....jatah apel ngurangan siah!"
"Aya naon ieu teh...asa jadi carurigeisen kieu yeuh?"
"Ah euweuh nanaon...ambu! Aeh enya meungpeung keur ngumpul yeuh, abah nek nyarita, peuting tadi abah teh ngimpi,dina rasa teh aya aki aki make pakean sarwa bodas, terus mere ilapat ka abah kawas kieu "lamun peuting ieu aya semah,pas datang langsung dedehem terus uluk salam, mawa kadaharan anu hurup awalna tina "M", terus make sendal sisirangan, eta semah teh lain jelema tapi jurig jarian nu nyiliwuri, setan belang anu mindah rupa, anu boga sipat lir ucing garong, teu kaop nempo paisan sok langsung we kumerot". Mangkana tisemet ieu, kudu ati-ati bisi ilapat ieu bener bener kajadian!" ceuk bapana neng odah mungkas carita. Karek ge nek carengkat, tiluar kadenge aya nu dedehem terus terus uluk salam.
"Ehem..ehem....sampurasun!" nu dijero tibatan ngajawab mah kalahka sing rarindat. Atuh nu uluk salam kalahka beuki tarik tur tambah lambat, melengkung lir sora sipelung.
"Sampurasuuuuuuuuuunnnnnnn!" nu dijero angger ngadedempes.
"Abah...asa apal sorana mah, sora kang adun!" neng odah ngahareweos kabapana.
"Heueuh da abah ge asa apal, sok atuh tembalan, terus pariksa barang bawa teu, terus pariksa deui sendalna naha sisirangan!" tembal bapana sarua ngaharewos.
"Rampessssssss...saha eta?"neng odah ngajawab matak dedengeeun ku halimpuna.
"Ih piraku teu apal..pan aa adun tea atuh neng!"
"Ke heula atuh wang buka heula pantona, tapi omat nya tong waka kalebet!"
Bray panto dibuka, enya we nu ngabedega dina lawang panto teh jang adun, bari katingali mawa hiji bungkusan.
"Nyandak naon eta A?" tanya neng odah semu curiga
"Kasedep eneng pan...Martabak!"
"Naon...Mar....martabak....! Abah enya tina M!" neng odah langsung laporan kabapana.
"Pariksa sendalna neng!" bapana marentah
"Ke ari sendal teu sisirangan kitu?"
"Naha make naros kitu? Ke atuh wang parios heula! Ambuing...ambuing naha kawas nu eusleum wae ieu teh, nu kenca sendal capit ari nu katuhu sapatu boot!"
"Abah..leres yeuh sendalna ge sisirangan!" neng odah laporan deui.
"Geus teu salah deui, jurig jarian, geuwat tutupkeun pantona, papaisan geuwat ampihkeun!" parat bapana ngomong, jelebet panto ditutup satakerna, mun teu ngagiwar mah meureun tarang jang adun pasti jadi korban deui. Sajongjongan jang adun olohok, teu ngarti ku polah neng odah, siga ngadadak owah, nutupkeun panto teu pupuguh.
"Memang cinta ituh penuh pengorbanan yah!" gerentes jang adun, bari ngabelewerkeun bungkus martabak kaluhur. Belesur....martabak ngawang ngawang...terus nyirorot...kahandap....gejret....ninggang sirah jang adun. Daligdeug tewewewewwww!
Langganan: Poskan Komentar (Atom)


text:
Kacapi Suling Cianjuran Free Mp3 Download
MUST READ
:
1. Download Link will working with Browser MOZILLA FIREFOX & CHROME
only.
2. Don't use IE (Internet Explorer)
browser.
Kacapi Suling Cianjuran - Bangbara Mp3
Kecapi Suling Cianjuran Mp3
Kacapi Suling - Lambang Parahyangan Mp3
Kacapi Suling - Alam Priangan Mp3
Kacapi Suling - Duda Mp3
Kacapi Suling - Kembang Tanjung Panineungan - Asepsumardi Mp3
Cianjuran Lagu Kidung Diiringi Kacapi Dan Suling Dalam Acara Bukan Empat Mata Trans 7 Mp3
Tanah Sunda Mang Koko - Kacapi Suling Gelenyu Kalbu Akoer Lahflv Mp3
Kacapi Suling - Degung Panggung Mp3
Kecapi Suling Religi Full Album Mp3
Ceurik Rahwana Mp3
Kacap Suling Ayun Ambing Mp3
Kacapi Suling - Hariring Kuring Mp3
Kacapi Suling Cianjuran Suara Parahyangan - Kembang Wera Mp3
Tembang Sunda Cianjuran - Damas Competition 2009 Mp3
Kacapi Suling - Bulan Tumanggal Mp3
Sabilulungan Mang Koko - Instrumental Kacapi Suling Akoer Lahflv Mp3
Kacapi Suling - Matak Naon Mp3
Kembang Tanjung Panineungan - Mang Koko Mp3


text:
Panas
Panas nyaéta nyalurkeun energi panas antara dua barang anu béda suhu. Unit SI pikeun panas nyaéta joule.
Panas pindah ti wewengkon suhu luhur ka wewengkon suhu pendék. Sakumna objek (barang) ngabogaan energi internal anu nyambung kalawan pindahna teu tangtu ti atom-atom atawa molekulna.
Energi internal ieu "directly proportional" ka suhu barang. Sabot dua barang kalawan suhu béda ngarendeng, maranéhanana baris tukeuran energi internal nepi ka suhu kadua barang kasebut saimbang. Jumlah energi anu disalurkeun nyaéta jumlah energi anu nukeur. Kasalahan umum pikeun nyaruakeun panas sarta energi internal. Bedana nyaéta panas dihubungkeun kalawan tukeuran energi internal sarta gawé anu dipigawé ku sistem. Pangarti béda ieu diperlukeun pikeun ngartikeun hukum kahiji termodinamika.
Radiasi inframerah mindeng dihubungkeun kalawan panas, alatan objek dina suhu rohangan atawa diluhurna baris memancarkeun radiasi lolobana terkonstentrasi dina "band" inframerah-tengah. (tempo banda hideung).


text:
Kalimah (basa Sunda)
Daptar eusi
- 1 Wangun Kalimah
- 2 Fungsi Kalimah
- 3 Wanda Kalimah
- 4 Warna Kalimah
Wangun Kalimah[édit | sunting sumber]
Kalimah Salancar[édit | sunting sumber]
Kalimah salancar diwangun ku hiji jejer (J) jeung hiji caritaan (C).
- Upama kalimah salancar diwuwuhan ku katerangan, hiji atawa leuwih (K+), ieu kaasup kana Kalimah Salancar Jembar.
- Upama jejer atawa caritaan wungkul, atawa diwuwuhan ku obyék, hiji atawa leuwih (O+), ieu kaasup kana Kalimah Salancar Basajan.
Dina kalimah salancar jembar, rupa-rupa katerangan anu bisa diwuwuhkeun bisa dipasing jadi sababaraha rupa, nyaéta
- katerangan waktu, maké kecap-kecap panuduh waktu saperti kamari, ayeuna, isuk, wanci, jam, jsb.
- katerangan tempat:
- maké kecap-kecap pangantét: ti, di, ka, nepi ka, dina.
- maké kecap-kecap rundayan rarangkén tukang -eun: hareupeun, wétaneun, katuhueun, jsb.
- katerangan tujuan, maké kecap-kecap pangantét: pikeun, demi, enggoning.
- katerangan alat, maké kecap-kecap pangantét anu hartina maké: ku, kana.
- katerangan sabab, maké kecap-kecap pangantét: sabab, lantaran
- katerangan babandingan, maké kecap-kecap pangantét: jiga, kawas, saperti, cara
- katerangan panyarta, maké kecap-kecap jeung, babarengan jeung, dituturkeun ku barang anu boga nyawa atawa dianggap boga nyawa.
Kalimah Ngantét[édit | sunting sumber]
Kalimah ngantét (id:kalimat majemuk) diwangun ku dua kalimah atawa leuwih anu dikantétkeun atawa diréndonkeun. Dumasar kana susunanana, aya dua rupa kalimah ngantét:
- Kalimah ngantét satata, nyaéta upama kalimah-kalimah panyusunna satata atawa sadarajat.
- Kalimah ngantét séler-suméler, nyaéta upama aya kalimah luluguna jeung aya kalimah sélérna.
Kalimah ngantét satata ngabogaan pola: p(K+) p(J+) C p(O+) p(K+)
Gumantung kana kecap panyambungna (p), bisa disusun sababaraha hubungan:
Dina kalimah ngantét sélér-sumélér, kalimah lulugu nyaéta anu ngabogaan pola samodél kalimah salancar. Sedengkeun kalimah sélérna ngabogaan fungsi pikeun ngajembaran salah sahiji élémén kalimah lulugu, bisa dina jejerna, obyekna, atawa kateranganana. Contona, (A) Awéwé téh maké baju batik. (B) Awéwé téh geulis kacida.
Gumantung kana kumaha nyélérkeunana, (A) atawa (B) bisa jadi kalimah lulugu.
- (A) jadi kalimah lulugu: "Awéwé anu geulis kacida téh maké baju batik."
- (B) jadi kalimah lulugu: "Awéwé anu maké baju batik téh geulis kacida."
Gumantung kana kecap panyambungna (p), bisa disusun sababaraha hubungan:
Fungsi Kalimah[édit | sunting sumber]
Kalimah Wawaran[édit | sunting sumber]
Dina conto-conto kalimah salancar jeung kalimah ngantét saacanna, kabéhanana mangrupa kalimah wawaran, nyaéta kalimah anu ngawawarkeun atawa ngabejaan ka batur ngeunaan hiji kajadian atawa kalakuan.
Kalimah Pananya[édit | sunting sumber]
Kalimah pananya nyaéta kalimah anu ngabogaan fungsi pikeun nanyakeun hiji hal, bisa mangrupa jalma, kajadian, kalakuan, sabab, jsb.
Pikeun ngawangun kalimah pananya, aya sababaraha cara:
pananya jalma:
- saha mamah na aji?
- saha nuteu milu upacara poe senen kamari?
Kalimah Paréntah[édit | sunting sumber]
Kalimah paréntah nyaeta kalimah anu eusina mah nitah ka nu lian sangkan migawe pagawean. Kalimah parentah sok ditungtungan ku tanda panyeluk (!)
Kalimah parentah bisa dipasing-pasing jadi sababaraha bagian, saluyu jeung eusi atawa maksud nu dikandungna:
A. Kalimah Panitah[édit | sunting sumber]
Contona:
- Tutupkeun pantona, Mang!
- Pareuman televisi teh!
- Cangcang domba teh!
B. Kalimah Pangajak[édit | sunting sumber]
Contona:
- Jun, maen bal, yu!
- Meuli tahu, yu ah!
- Hayu urang diajar ngadongeng!
C. Kalimah Pangharepan[édit | sunting sumber]
- Mugi anjeun enggal damang.
- Muga-muga urang jadi juara kahiji.
- Mugi-mugi sadaya siswa VIII tiasa naek kelas.
D. Kalimah Panyaram[édit | sunting sumber]
- Ulah diuk di jalaneun, atuh!
- Ulah kitu, atuh!
- Teu kenging hitut di kelas, bau!
E. Kalimah Pangjurung[édit | sunting sumber]
- Jung geura salin ari rek milu ka Bogor teh.
- Sok geura diajar ti ayeuna!
- Bakal dipasihan geura upami nyuhunkeun mah.
F. Kalimah Panggeuri[édit | sunting sumber]
- Anu sabar we, lamun bapa anjeun keur teu damang.
- Sing tabah, nya, urang mah jalma teu boga.
- Sabar, nya, lamun nyanghareupan masalah teh.
Wanda Kalimah[édit | sunting sumber]
Kalimah Aktip jeung Pasip[édit | sunting sumber]
1. Kalimah aktif nya éta kalimah anu jejerna migawé hiji pagawéan.
- Contona: Titi meuli daging.
2. Kalimah pasif nya éta kalimah anu jejerna kakeunaan hiji pagawéan.
- Contona: Daging dibeuli ku Titi.
Kalimah Resiprokatif/Babalesan[édit | sunting sumber]
Kalimah resiprokatif nyaeta kalimah anu subyekna migawe pagawean kalawan pabales-bales. Titenan contona:
- Dion jeung Doni mah silih toel.
- Ulah silih ciwit bae bisi ceurik.
- Saha eta nu keur patarik-tarik lumpat di lapang?
Kalimah-kalimah diluhur teh nuduhkeun pagawean anu pabales-bales. Rarangken anu digunakeun dina caritaan kalimah nyaeta silih- jeung pa- + dwilingga
# Asupkeun téks tanpa format di dieu * # Baris isi * == Baris isi == ===Kalimah Langsung jeung Teu Langsung===
- Kalimah langsung nyaeta kalimah nu dikedalkeun langsung ku panyaturna. Kalimah langsung sok ditulis (dihapit) make tanda kekenteng ("...")
Conto: Ceuk Icih, " Jang, pangmeserkeun patlot ka warung!"
- Kalimah teu langsung nyaeta kalimah anu heunteu dicaritakeun langsung ku panyaturna, sipatna naratip (nyaritakeun)
Conto: Icih nitah ka si Jajang yen manehna hayang dipangmeserkeun patlot ka warung.
Kalimah Transitip jeung Intransitip[édit | sunting sumber]
Kalimah Sampurna jeung Teu sampurna[édit | sunting sumber]
Warna Kalimah[édit | sunting sumber]
Kalimah Barang[édit | sunting sumber]
Kalimah barang nya éta kalimah anu caritaanana mangrupa kecap barang.
Conto:
- Si Udin téh jadi panumbu catur dina acara paturay tineung.
- Singhoréng bapana téh dokter.
- Témbokna beton kabéh.
Kalimah Pagawéan[édit | sunting sumber]
Kalimah pagawéan nya éta kalimah anu caritaanana mangrupa kecap pagawéan.
Contona :
- Budak keur dahar.
- Nina ceurik.
- Barudak sakola keur dialajar.
Kalimah Sipat[édit | sunting sumber]
Kalimah sipat nya éta kalimah anu caritaanana mangrupa kecap sipat atawa kaayaan.
Contona:
- Buluna bodas.
- Budak téh bageur.
- Dudu gering.
Kalimah Bilangan[édit | sunting sumber]
Kalimah bilangan nya éta kalimah anu caritaanana mangrupa kecap bilangan.
Contona:
- Paingan anakna loba.
- Daharna téh ngan ukur sapiring leutik.
- Jerona kurang leuwih 1000 méter.


text:
Ku: Ambu Heny Gustini
Assalamualaikum Wr. Wb.
(muqadimah serat ku anjeun nyalira)
Amma ba’du, langkung tipayun nyanggakeun puji syukur kana limpah karunia Allah SWT. Sarehna dina wanci nu mustari ieu urang sadaya tiasa ruing mungpulung nungkulan upacara adat nikah ……………………..sareng……………….., . para pamiarsa kanca mitra anu mulya, langkung tipayun sim kuring neda agung cukup lumur bade ngiring jabung tumalapung ngarewong ngangkolong waktos, ngemban pancen ngadugikeun piwuruk sepuh numutkeun galur rasul, fatwa para ulama. Pamalar anu kateda malah mandar sisieuran, sabeunyeureun aya manfaatna kanggo sadaya pamiarsa katut anu cumarita, khususna kanggo ieu 2 sejoli anu nuju kagunturan madu karagragan menyan bodas anjaelang dina jampana asmara sok sanaos disarengan kendang gede pakauman dag-dig-dug rasaning ati.
Laki-rabi the masalah iztimaiyah, sanes saukur urusan salaki sareng pamajikan wungkul, tapi seueur pisan patula-patalina sareng karabat katut masarakat. Kukituna hirup laki-rabi the pinuh ka rupi-rupi romantika, seuri pacampur nyeri, aya bungah aya susah, lir ibarat lalayaran di sagara. Suka seuri mung seug langit lunglang parahu nyuwuruk maju, tapi sakapeungmah leungit sok angkeub, angina gede ngagelebug, parahu guluang galeong katebak ombak. Tah kumargi eta urang kedah caricing pageuh kancing. Tatan-tatan ti anggalna, sangkan tabah tur tawekal dimana datang cocoba. Malar henteu lieur jeung galideur, urang kedah teguh pengkuh anceg panceg ka Gusti Rabbul Ijati.
Cekel sing pageuh papagon Gusti, ulah unggut kalinduan gedag kaanginan kabawa sakaba-kaba, sing runtut laut rempung jukung sauyunan, sareundeuk saigel, sabobot sapinaheun. Pacuan ulah rek pagirang-girang tampian patukang tonggong aing-aingan ketuk kendang ngaler.
Ngawayuh sanes kangge ngajalur napsu ngumbar kahayang, dawuhan nu Maha Kawasa, ayat tilu surat An-Nisa (serat ku hidep sareng artina).
Urang jahiliyah jaman baheula mun ngurus yatim piatu nu baroga kakayaan tur kabeneran awewe rata-rata sok ngarah ngarinah. Contona kieu : mun istri ngijing sila bengkok sembah-atawa beungeut nyanghareup ati mungkir ka salaki komo mun basangkal nuking nonggong ka Gusti, diwurukan ku sepuh teu ngagugu, etang-etang ngawarah saheulaanan, pek ragragan talak munggaran sugan jeung sugan kapikir kaping burih awal akhir babalik piker.
Atanapi sawangsulna upami caroge luar leor siga oray, legel lebe miyuni santri, padahal lungguh tutut bodo keong, teu kaop reup peuting sawah sakotak kaider kabeh, nu donto diendogan nu lenjang di anjungan, cul anak jeung pamajikan, tah lebah dieu istri aya hak gugat menta dipirak.
Jadi upami rumah tangga awet rajet teu kendat papaseaan unggal poe tambah dosa, di dunya taya kamarasan di aherat di ancam siksa naraka, demi kasalametan dunya aherat mending milih-milih rabi mindah mindah rasa.
Ngalap cekap wejangan ka pamegetna, ayeuna dugi kana giliran bakal panganten istri, sangkan geulis rupi geulis ati, geulis matak kaleleban leleb anteb kana hate caroge, malar tibra ibu rama, tiis ceuli herang panon, mangga regepkeun ieu papagon Gusti , bapamah ngan sakadar rokruk dinyawaan upamina.
Kedah taat ngalaksanakeun agama, ibadah ulah campoleh da urang the bakal paeh, ka caroge kedah sae, pacuan ulang beungeut nyanghareup ati mungkir, salajengna ka sasama babakuna ka ibu rama kedah handap asor sae budi basa.
Dina ngatur rumah tangga kedah tiasa ngeureut miceun pinter neundeun miraweuy sampeureun paikahareupeun, saeutik sing mahi loba sing nyesa.
Ulah mikahayang nu bakal moal laksana, kudu ngukur ka kujur nimbang ka awak, mun caroge aya di bumi pacuan ulah nyusut bari camberut atawa peperedih bari biwir nyiru rombengan boh bilih salaki nyingkir ngaleos ngadon pelesir. Sedeng pameget mah teu kaopan, upami ngejat ti imah ngojengkang anggang ti kandang gampil keuna ku owah gingsir teu paya ngambeu nu hanyir-hanyir.
Nu kasep sareng nu geulis, upami hidep di pareng ngantunkeun lembur matuh banjar karang pamidangan, imah-imah dipangumbaraan, sing tiasa titip diri sangsang badan pindah cai pindah tampian. Kudu jujur laku hade lampah sangkan mulus bunglus rahayu salamet jatmika taya codeka.
Dina enggoning ngudag-ngudag dunya barana ulah sarakah tunggul diparug catang dirumpak teu tolih bata jeung haram. Hirup di dunya the ngan sakadar ngumbara. Umur katungkul ku pati maot teu nyaho dimangsa, mun geus cunduk kana waktu dipundut kunu kagungan , harta sareng pangkat teu dicandak ka aherat, saukur dibaju hasiwung diharudum boeh larang ngaringkuk dijero kubur, rup ku padung rap ku lemah diurungan taneuh beureum, harta meunang sarakah , pangkat lading ngajilat, teu jadi tatalang raga, gedong sigrong salin rupi jadi liang poek mongkleng, culang-clieung nunggul pinangkarareueung kararetir taya tanding.
Pamungkas ieu piwuruk :
Ulah rek munjung ka gunung, muja ka talaga, gunung mah sok rajeun urug, talaga sok rajeun bedah. Munjung jeung muja mah wungkul ka gusti nu Maha Agung. Nyembah ka pangeran omat ulah dibarengan munjung ka kayu ka batu, atawa muja ka barhala jeung sabangsana, kitu the laku kaliru temahna matak cilaka. Sadaya amal ibadah bakal leungit tanpa lebih hilang tanpa kirana, balukarna disiksa dina naraka taya kendatna.
Habluminalloh hablumminannas, bari nyembah ka pangeran kedah sae ka sasama, mimiti ka ibu rama, sae tagog sae gogog, laku lampah lemah lembut, handap asor ramah tur someah, ulah getas harupateun, ingkar tina tatakrama.
Sing nyaah ka baraya, asih ka nini ka aki, gumati ka adi layeut jeung lanceuk, kudu ngabantu yatim piatu, rumawat kanu walurat, akur ka batur salembur, layeut jeung tatangga beukeut, rukun jeung nu jauh, kudu nulung kanu butuh, nalang kanu susah, mun pareng dipanyabaan mendakan nu katunggaran, kasorang teu ngeunah badan atawa jadi korban kajahatan, buru-buru tulungan sakadugana, nya kitu deui mun dina hiji peuting poek mongkleng buta rajin, dibarung ku hujan leutik ngaririncik, diburuan aya anu kabulusan, omat ulah itu-itu ieu-ieu pura – pura teu miranggeuh.
Ulah songong heuras genggerong, asa aing uyah kidul, goring carek ka saderek, laklak dasar nambalang nyeukseukan bujang, adigung ku payung butut, mulak cangkeng dina kelek, pedah gede rizki luhur kelungguhan.
Mun hidep ginuluran jadi pangagung, pacuan ulah adigung, ulah dolim kanu leutik, ulah maksa mirusa rayat walurat, margi gusti num aha suci teu ngawidian kanu gede ka nu leutik, silih benci jail aniaya ka sasama.
Muga ieu calon panganten panjang pnjung, panjang yuswana, jauh balai parek rezekina, salamet dunya akherat.
Para pamiarsa anu mulya, mung sakieu nu kapihatur, sim kuring saukur suku sambung laku biwir sambung lemek, mugi-mugi ulah aya anu kapiring leutik ngaraos kasindir sampir, boh bilih langkung saur bahe carek bobo sapanon carang sapakan, taya sanes sih haksamina anu tansah kasuhunkeun.
Wassalamualaikum Wr.Wb.
// <![CDATA[
//
// <![CDATA[
//


text:
Paguyuban Panglawungan Sastra Sunda
Paguyuban Panglawungan Sastra Sunda (disingget PPSS) nyaeta hiji paguyuban keur karumpulna singsaha wae nu mikaresep sastra Sunda. Paguyuban ieu diadegkeun tanggal 27 Maret 1966 di Bandung. Samemeh robah ngaran jadi Paguyuban Panglawungan Sastra Sunda, ngaran paguyuban ieu nyaeta Paguyuban Pangarang Sastra Sunda, nu sarua keneh singgetanana mah, PPSS.
Sajarah[édit | sunting sumber]
Paguyuban Pangarang Sastra Sunda ngadeg di antarana ku alpukah S.A. Hikmat, Ki Umbara, Rachmat M.A.S., jeung Ajip Rosidi. Taun 1975 Ki Umbara jeung Ajip Rosidi ngundurkeun diri tina kapangurusan sarta milih Yus Rusyana pikeun jadi ketua umum. Tilu taun ti harita, dina taun 1978 Yus Rusyana ogé ngundurkeun diri, Ketua Umum PPSS diganti ku Min Resmana. Sabada Min Resmana tilar dunya (1 Désémber 1988), Ketua PPSS diganti ku Rachmat M. Sas Karana. Sawatara lila PPSS teu kapireng ketakna, nya dina taun 1996 sawatara urang pendiri ngayakeun riungan pikeun ngadegkeun yayasan.
Bulan Pébruari 1996 dina acara ‘rampak buka puasa’ di Padépokan Seni, Jalan Peta No. 209 Bandung, sawatara urang pangarang badami pikeun ngahirupkeun deui PPSS. Nu hadir dina éta riungan téh, di antarana: Ajip Rosidi, Abdullah Mustappa, Rachmat M. Sas Karana, Aam Amilia, Us Tiarsa, Usép Romli, Étti R.S., Cécép Burdansyah, Édi S. Ékajati, Abdurrachman, Tédi Permadi, jeung Kuhyana Aidwidjaja (Ketua Jurusan Basa & Sastra Sunda Unpad).
Hasil tina éta riungan téh PPSS dijieun yayasan kalawan Badan Pendiri diwangun ku: Ki Umbara, Ajip Rosidi, Rachmat MAS, Yus Rusamsi, Rachmat M. Sas Karana, Yus Rusyana, Saini KM, Usép Romli, Éddy D.Iskandar, jeung Étti RS; (saméméh ditetepkeun ku notaris, Yus Rusyana ngundurkeun diri tina kaanggotaan Badan Pendiri, ari Usép Romli mah teu tulus jadi anggota Badan Pendiri ku sabab henteu milu datang ka notaris). Harita kénéh ogé ditetepkeun Badan Pembina nu diwangun ku: Achdiat Kartamihardja, Édi S.Ekajati, Abdurrachman, Aam Amilia, Us Tiarsa, Oédjang Daradjatoén, Duduh Durahman, Karno Kartadibrata, jeung Ubun Kubarsah. Dina éta riungan, Abdullah Mustappa ditetepkeun jadi ketua umum dibarengan ku Éddy D. Iskandar (wakil ketua I) jeung Usép Romli (wakil ketua II).
Dina tanggal 29 Agustus 1999 lumangsung Rapat Badan Pendiri pikeun nyieun pangurus période 1999-2000 di Komplek Yayasan Atikan Sunda, Jalan P.H.H. Mustopa Bandung. Dumasar kana hasil rapat Badan Pendiri harita, Étti R.S. ditetepkeun jadi Ketua Umum PPSS période 1999-2002 dibarengan ku Téddy Muhtadin (ketua I), jeung Cécép Burdansyah (ketua II). Réngréngan kapangurusan salengkepna ditetepkeun dina rapat umum nu lumangsung tanggal 13 Oktober 1999 di Rumah Makan Sari Sunda Jalan Soékarno-Hatta Bandung.
Rapat Badan Pendiri pikeun netepkeun pangurus période 2002-2005 lumangsung tanggal 25 Agustus 2002 di Rumah Makan Sedep Malem Jalan Burangrang No. 11 Bandung. Dina éta riungan Étti RS dipilih deui jadi Ketua PPSS periode 2002-2005. Bulan Séptémber 2002 Badan Pendiri ngariung deui di Jalan Karawitan 46 Bandung pikeun ngarobah PPSS tina wangun yayasan jadi organisasi biasa. Salian ti ngarobah wangun organisasina, dina éta riungan ogé Paguyuban Pangarang Sastra Sunda dirobah jadi Paguyuban Panglawungan Sastra Sunda. Robahna kecap pangarang kana panglawungan mibanda tujuan pikeun ngalegaan ambahan sangkan anggota ieu organisasi henteu diwangun ku pangarang wungkul, tapi ogé ku saha baé nu mikaresep sastra Sunda. Kecap panglawungan dipilih ku sabab hayang ngudag singgetan ngaran organisasi tetep PPSS luyu jeung usul ti Éddy D.Iskandar sangkan singgetanana teu robah. Dina tanggal 5 Séptémber 2005 Paguyuban Panglawungan Sastra Sunda ngayakeun rapat anggota di Jalan Karawitan 46 Bandung pikeun milih kapangurusan anyar. Pikeun katilu kalina Étti RS kapilih deui jadi Ketua PPSS période 2005-2008. Réngréngan pangurus salengkepna ditetepkeun tanggal 30 Désémber 2005 dina rapat anggota nu lumangsung di Sekretariat LBSS (YPK) Jalan Naripan No. 7 Bandung.
Tumbu kaluar[édit | sunting sumber]
- http://ppss.or.id/tentang-ppss, ramatloka Paguyuban Panglawungan Sastra Sunda


text:
Seni
Daptar eusi
Wangenan Seni[édit | sunting sumber]
Seni nya éta cabang élmu anu miboga multy tafsir atawa rupa-rupa pamadegan ti sawatara ahli diwidang kasenian.[rujukan?] Hal éta ditunjukeun ku ayana wangenan seni dumasar sawatara ahli anu nénjo tina sudut pandangna sewang-sewangan.[rujukan?] Tapi tina ayana rupa-rupa wangenan seni jeung sudut pandang anu béda- béda téh, ngajadikeun seni leuwih éndah.[rujukan?] Sabab, ku ayana wangenan seni anu béda ieu nyirikeun yén para ahli leuwih ngamahaman kana hakékat seni.[rujukan?] Hal ieu bakal ngarojong lobana mangpaat tina seni atawa kasenian, nu ahirna seni téh lain ngan ukur jadi media panghibur wungkul. [1]
Dihandap ieu mangrupa pamadegan wangenan seni dumasar sawatara ahli :
1.Schopernhauer Nilik kana sudut pandang musik, seni mangrupa prosés nyiptakeun wangun anu gumbira nepi ka sakabéh jalma téh mikaresep kana kasenian musik, sabab sanajan seni musik mangrupa seni abstrak tapi musik ogé mangrupa bagian tina kasenian.[rujukan?]
2.Ki Hajar Dewantara Sakabéh aktivitas jeung tindakan manusa anu muncul ti hirup jeung perasaanana sarta miboga sipat kaéndahan nepi ka mampuh ngagerakeun perasaan jeung jiwana.[rujukan?]
3.Alexander baum Garton Seni mangrupa hiji kaéndahan jeung miboga udagan positifa anu mampuh ngajadikeun penikmat seni téh ngarasa bagja.[rujukan?]
Wangun Seni[édit | sunting sumber]
Kasenian téh kabagi jadi opat cabang anu utama, nya éta :
1.Seni Musik Seni musik nya éta seni anu ngamangpaatkeun media sora boh sora manusa atawa sota pakakas seni anu nimbulkeun “bunyi” atawa sora.[rujukan?]
2.Seni Gerak Wangenan gerak didieu nya éta gerakan anu miboga irama anu jelas jeung teratur sarta nimbulkeun kaéndahan anu komposisi.[rujukan?] Komponén penting dina seni gerak nya éta irama, gerak, ekspresi jeung penghayatan.[rujukan?] Kaopat hal éta mangrupa hal penting sangkan gerakan bisa disebut éndah. Seni gerak diantarana téh nya éta seni tari.[rujukan?]
3.Seni Drama Dina seni drama ampir sarua jeung sei gerak mung dina seni drama mah ngalakukeun gerak anu moboga maksud atawa acting. Conto seni drama nya éta pantomim.[rujukan?]
4.Seni Rupa Mangrupa salasahiji cabang seni anu ngawujud anu bisa ditempo sacara langsung.[rujukan?] Seni rupa sering disebut hiji réfleksi batin sarta pangalaman éstetis nu ditepikeun ngaliwatan media garis, warna volume, sarta komposisi gelap- terang. Contona baé seni mahat patung, seni lukis jeung seni ukir.[rujukan?]
Mangpaat Seni[édit | sunting sumber]
Dina mangpaatna, seni kabagi jadi dua mangpaat nya éta :
1.Pikeun dirina sorangan Dina kaitanana seni méré peran dina nyiptakeun peradaban manusa.[rujukan?] Lian ti éta seni ogé bisa ngébréhkeun unsur emosional nu nyiptana sacara positif.[rujukan?]
2.Pikeun sosial atawa jalma lian Diwidang sosial seni bisa méré warna dina sagala aspek kahirupan.[rujukan?] Ngaliwatan seni urang bisa nepikeun pesan- pesan kaagamaan jeung moral ka papada jalma. Ngaliwatan seni ogé urang bisa nepikeun pesan budi pekerti pikeun nunjang prosés pangajaran.[rujukan?]
Catetan[édit | sunting sumber]
Tempo ogé[édit | sunting sumber]
- Art Gallery
- Abstract art
- Aesthetics, a philosophical field related to art
- Applied art
- Art criticism
- Art groups
- Art history
- Art sale
- Art school
- Art styles, periods and movements
- Art techniques and materials
- Art theft
- Art.Net
- Artist
- Artist collective
- Beauty
- Definition of music
- Figurative art
- Fine art
- Modern art
- Nudity in art


text:
Stasion Meitetsu Gifu
- Keur station nu Central Japan Railway Company, tempo Stasion Gifu.
Meitetsu Gifu Station (名鉄岐阜駅 Meitetsu Gifu-eki?) nyaeta terminal utama Kareta api Nagoya di Kota Gifu, Préféktur Gifu, Jepang. Salah sahiji tina dua stasion utama di kota salian ti JR Stasion Gifu.
Stasion ieu ganti ngaran ti Shin-Gifu Station (新岐阜駅 Shin-Gifu-eki?) dina 29 Januari 2005 basa layanan Rapid Limited Express anyar dibuka ka Chūbu Centrair International Airport.
Daptar eusi
Jalur[édit | sunting sumber]
- Tracks 1—4
- Jalur Nagoya, Jalur Takehana and Jalur Hashima
- Tracks 5—6
Sajarah[édit | sunting sumber]
- 11 Pébruari 1911: Stasion Nagazumi-cho mimiti dioperasikeun ku Mino Electric Railroad, Co.
- 26 Désémber 1914: Stasion Shin-Gifu dioperasikeun ku Mino Electric Railroad muka Jalur Kasamatsu (kiwari Jalur Nagoya).
- 28 Désémber 1928: Kakamigahara Railroad (kiwari Jalur Kakamigahara) mimiti dioperasikeun ti Stasion Nagazumi-cho.
- 18 April 1948: Stasion Shin-Gifu di Jalur Meigi (kiwari Jalur Nagoya) disambungkeun ku Stasion Nagazumi-cho jeung Jalur Kakamigahara. Stasion Nagazumi-cho diganti ngaran jadi Stasion Shin-Gifu Eki-mae salaku bagean ti Jalur Inner Gifu City.
- 25 Juni 1970: Jalur Kanda dibuka, ngahubungkeun ka Jalur Mino-machi.
- 1988: Peron dibuka keur Trek 3 jeung 4 dilegaan, naekeun kapasitasna ti opat ka dalapan kareta.
- 1 Januari 2005: Stasion ganti ngaran jadi Stasion Meitetsu Gifu.
- 1 April 2005: Trek 7 jeung Stasion Shin-Gifu Eki-mae ditutup.
- 24 Juni 2006: Shin Gifu Department Store dibongkar jeung diwangun panto asup stasion anyar.
- 14 Juli 2007: Pintu asup ka stasion rengse diwangun.


text:
Sigmund Freud
Sigmund Freud (1856-1939) nya éta élmuwan anu kasohor dina widang psikologi anu lahir di Freiberg, Cekoslovakia (harita masih ngahiji jeung Austria) tanggal 6 Méi 1856[1][2]. Freud lulus ti Universitas Wina Fakultas Kadokteran, tapi Freud teu pernah boga niat pikeun muka prakték, najan ahirna ma Freud tetep mua prakték sabab Freud butuh dana pikeun ngabiayaan panalungtikanna [2][1]. Sacara inténsip, Freud ngalaksanakeu kajian psikologi, nagbentuk staf klinik psikiatri, muka prakték pribadi dina widang neurologi, gawé di Paris jeng neurolog Perancis, Jean Charcot katut dokter asal Wina, Josef Breuer[1].
Najan kawatesanan ruang gerak, Sigmund Freud henteu pareumeun léngkah, manéhna terus produktip, loba buku-buku anu dihasilkeunana, dimulai tina buku ngeunaan hysteria (1895), nepi ka buku Outline of psychoanalisis[1][2]. Freud ogé ngabentuk kelompok diskusi anu nalungtik ngeunaan psikologi di Wina dina taun 1902[2][1]. Kontribusi Sigmund Freud dina mekarkeun élmu psikologi kacida gedéna, utamana panalungtikan ngeunaan prosés alam bawah sadar, sacara gurat badag diécéskeun saperti kieu:
- Freud nunjukkeun yén alam bawah sadar mérépangaruh kana ngimpi anu sok kaalaman ku manusa,
- Freud ngembangkeun téhnik psikoanalisa minangka métodeu pikeun ngubaran panyakit anu patalina jeung kajiwaan,
- Freud ngarumuskeun tiori ngeunaan kapribadian manusa,
- Freud ngembangkeun tiori psikologi anu patalina jeung rasa hariwang, mékanismeun pertahanan diri, sublimasi, jrrd[1][2].
Sigmund Freud maot dina umur 83 taun di London tanggal 23 Séptémber 1939 sabada dipaksa pindah lantaran Austria geus dikawasa ku NAZI, Jerman[1][2]. Ditambah panyakit kanker tulang rahang anu dirandapan ti taun 1923, Freud kungsi di Operasi nepi ka 30 kali salila hirupna[1][2].


text:
Itung-itung belajar basa sunda, isenk-isenk kita bikin pidato versi basa sunda. Karena masih banyak orang yang belum bisa membuat pidato versi basa sunda. Mohon maaf bila masih ada kekurangan dan banyak salahnya. Namanya juga masih belajar tho?!
BIANTARA KABERSIHAN SAKOLA
Assalamu’alaikum Wr. Wb.
Bapak kepala SMA Negeri 1 Mangunjaya nu ku simabdi dipihormat, Ibu miwah Bapak Guru anu dipihormat, para staf Tata Usaha nu sami-sami lingsih, kanca mitra, rerencangan saangkatan sareng adi-adi kelas anu ku abdi dipikacinta.
Langkung ti payun mangga urang sanggakeun puji sareng syukur ka Allah SWT nu parantos maparin waktos ka urang sadayana dugi ka tiasa patepang raray dina ieu acara. Teu hilap mugia shalawat sinareng salam urang sanggakeun ka junjungan urang Nabi Agung Muhammad SAW.
Para wargi anu ku simkuring dipihormat.
Dina ieu waktos, abdi bade nerangkeun sakumaha pentingna hirup sehat kanggo urang sadayana. Janten, urang sadaya kedah atawa wajib ngajaga lingkungan sareng awak nyalira pikeun urang sadaya tiasa ngajaga tina sagala panyakit. Ku margi kitu, urang kedah ningkatkeun pola hirup sehat kanggo kapayunna di kawitan ti ayuena.
Dina hadits oge diterangkeun, nyaeta :
Inna dhofatu minal iman
Nu hartosna : “Kabersihan teh sabagian tina Iman”
Tina hadits di luhur, urang tangtu tos ngartos maksad sareng tujuannana, nyaeta urang teh umat muslim anu ngagaduhan iman dina jero hate urang. Upami urang sadaya iman ka Allah, berarti urang kudu bersih atanapi suci tina sagala kokotor boh hadas alit atawa hadas ageung, nu sangkan nyebabkeun urang teu suci. Bersih tina eta sadaya teh nu didasarkeun tina bersihna sucina urang sareng lingkungan di sakitar urang. Urang kudu mikacinta kabersihan sangkan hate urang ge milu bersih.
Para wargi anu mulya.
Kaqbersihan teh aya marupi-rupi macemna, nyaeta aya bersih hate, bersih jiwa, bersih raga, sareng bersih rohani. Tah, urang kudu janten jalmi anu kaasup kana jalma anu bersih sadayana. Allohumma, amien... Hayu urang sami-sami ningkatkeun pola hirup sehat kanggo kasaean urang sadaya sangkan tiasa leuwih getol kana ibadah ka Gusti nu Maha Welas tur Maha Asih.
Para wargi anu mulya.
Cekap sakitu abdi nyanggakeun pihatur, pamungkas pisanggem, bilih aya basa anu kirang entep saeureuhna atanapi kecap anu kirang merenanh larapna, mugi kersa ngahapunten.
Wassalammu’alaikum Wr. Wb.
Contoh Pidato Biantara Sunda
Pidato Pupuhu YPDS
--------------------------------------------------------- ----------------------------
Hadirin nu dipihormat ku sim kuring, Assalamualakium warahmatullahi wabarakatuh,
Hapunten upami pangjajap ti sim kuring ngangge dua bahasa, Sunda sareng Nasional.
Tipayun, ngahaturkeun laksa keti kabingahan kana kadongkapanana dina ieu acara. Mung neda dihapunten upami panampina kirang nyugemakeun, oge wirehna Rektor Itenas, Prof. Djuanda Suraatmadja kaleresan teu tiasa ngahadiran ieu acara jalaran aya acara sanes di ITB.
Nami yayasan nu ngokolakeun Institut Teknologi Nasional (ITENAS) teh nyaeta Yayasan Pendidikan Dayang Sumbi. Parantos kauninga ku sadayana, Dayang Sumbi teh hiji tokoh dina legenda di Tatar Sunda. Asa merenah upami civitas akademika Itenas, ngiring ngarojong kana usaha-usaha ngembangkeun kabudayaan Sunda, sok sanaos ieu kampus teh udaganana dina widang teknologi, tapi da jalmi mah multi dimensi, unsur budaya kedah tiasa ngimbangan kamajuan teknologi. Teknologi ulah janten ririwa kanggo kamajuan budaya malah sing tiasa janten media kanggo ngembangkeun budaya urang sadayana.
Sim kuring ngiring bingah wirehna Lingkung Seni Sunda (Lisenda) Itenas -wadah mahasiswa kanggo dialajar kasenian Sunda- tiasa ngalebarkeun garapanana kana widang basa Sunda. Nuhun ka Komunitas Urang Sunda di Internet nu parantos ngajak mahasiswa Itenas ngiring ngembangkeun budaya Sunda utamina basa. Mudah-mudahan ieu tarekah tiasa ngiring ngahudangkeun Urang Sunda kanggo malire sareng ngembangkeun budaya Sunda, nanjeurkeun budaya Sunda di habibatna. Oge kapayun, sim kuring miharep, kagiatan teh tiasa ngawengku bidang-bidang sanes perkawis Sunda sareng kasundaan.
Sakali deui sim kuring kacida nganuhunkeunana ka sadayana anu parantos kersa sumping nohonan pangulem di Lisenda, teu kalangkung ka Bapa RH Hidayat Suryalaga, ka Ibu Aam Amalia, ka Bapa Adang.S sareng ka Bapa Ibing Kusmayatna, nu parantos kersa sumping. Urang sadayana tangtos moal bireuk deui ka ieu opat inohong, nu tangtos hadirin sadayana parantos uninga, kukituna mugi mugi ieu pajemuhan janten hiji pamuka lawang kanggo kagiatan salajengna. Tina ieu pajemuhan mugi mugi aya hasilna, anu tangtos janten pi-kareueuseun urang sunda sadayana
Sim kuring kantos nguping aya harewos bojong wirehna dina danget ieu budaya sunda khususna basa sunda sapertos anu kirang dipalire, utamina ku generasi anom, kalintang matak hanjakalna upamin eta harewos bojong teh leres, lebar bilih engke anak incu urang sadayana nguping basa sunda mung ukur dina dongeng, malih kapan aya heureuyna moal enya upami hoyong diajar budaya sunda kedah ka walanda atanapi ka Australi.Upami tea mah leres kitu lebar temen.
Sasieureun sabeunyeureun, ieu kiprahna Lisenda mugi janten tawis urang sunda teh masih keneh micinta kana budayana sareng kana basana.
Assalamualaikum wr. wb
Langkung tipayun sim kuring asmana Bapak, Ibu guru Sekolah Unsilster seja ngahaturkeun rebu nuhun laksa keti gerah kabingahan, bingah ka giri-giri, bingah amarwata suta, bingah anu taya hinggana, sanggem paripaos tea mah sim kuring teh asa mobok manggih gorowong, asa ditonjok ku congcot, rehna dina danget ieu tiasa patepung lawung, paamprok jonghok, patepang raray sareng para Ibu Bapak sadaya dina raraga paturay tineung marurangkalih kelas VI ieu.
Para Ibu, Bapak sadaya, menggah pamaksadan sim kuring teu aya sanes kajabina nyaeta seja nyukcruk galur di luluhur, mapay lacak anu baheula, tatali paranti warisan ti nini aki. Nu mawi tebih diungsi, anggang di teang, sanes lantung tambuh laku, sanes ketang tanpa beja, sim kuring seja malikan carita anu tiheula nu kungsi dipake carita nyaeta rehna para Ibu Bapak nitipkeun, nyerenkeun pala putra putri Ibu Bapak sadayana ka ieu sakola, nyatana ka Bapak Ibu guru supados pala putra putri Bapak sadayana dididik, diatik, dibina, dibimbing, dipaparinan pelajaran anu dugi ka danget ieu 6 taun parantos kalangkung, alhamdulillah parantos bade rengse, kalayan mung sakitu kamampuan sareng katiasana, mung sakitu buktosna anu mudah-mudahan aya mangfaatna, khususna kanggo marurangkalih sadayana, umumna mah kanggo keluargana, masyarakatna, agamana, nagarana, nusa sareng bangsana.
Namung dina hal ieu sim kuring asmana Bapak Ibu guru neda sihampuntena boh bilih dina salami ngadidik, ngatik, ngabimbing, ngabina pala putra putri Ibu Bapak sadayana aya dina kakirangan sinareng kalepatanana, atuh boh bilih aya anu kagitik ku pangatik, kahajar ku pangajar, pamugi ageung sihampuntena, da sentak polototna bapak sinareng Ibu guru teh sanes keuheul atanapi ngewa tapi bakat ku nyaah deudeuh kanu janten muridna. Kalayan alhamdulillah kiwari parantos niti wanci nu mustari, ninggang mangsa nu utama, parantos anjog kana waktos anu diantos-antos kana mangsa rengsena diajar di sakolah dasar kalayan aya dina kalungsur langsar, aya dina kasuksesan, ku kituna sim kuring sabadana, mengingat, menimbang sareng memutuskan yen pada putra putri Bapak ibu sadaya dinyatakan LULUS 100 %.
Para Ibu Bapak sadayana kumargi kitu, sim kuring asmana Bapak Ibu guru sadayana seja nyanggakeun sejak masrahkeun deui pala putra putri Ibu bapak sadayana, ti luhurna sausap rambut, di handap sausap dampal, getihna satetes, rambutna salambar, ambekanana sadami, kaireng katalingeuhan, bobodoran, kalepatanana sinareng kakiranganana sumangga nyanggakeun.
Para Ibu Bapak sadaya kanggo salajengna ieu mah khusus kanggo marurangkalih anu bade paturay tineung, tanbi lengoh kalempohan, tamba mulang ngalongkewang, sasieureun, sabeunyeureun, sarebuk samerang nyamu, belah pecah lalab rumbah, mugia janten barokah, ieu mah etang-etang tawis kanyaah, kadeudeuh sinareng katineung ka marurangkalih sadayana.
Ujang, Nyai hidep anu kungsi diiring ku kawih asih, balabuhna dasar katineung, gupay kelar enteupna geugeut kameumeut, anu disungging dina permadani, asih nu diipuk na jajantung, mangkak dina taman katresna, kiwari hidep parantos bade paturay, hidep bakal pisah, bakal pajah. Kumargi kiti Bapak titip, Ujang Nyai mun seug hidep parantos mulang deui sareng lingkungan kulawarga, masyarakat, nagara, nusa sareng bangsa, poma Ujang Nyai hidep sing bisa ngajagi diri, ngaraksa salira, sing lantip budi, hade tata, hade basa sing nyaah, deudeuh ka sasama, ka kadang warga, ka masyarakat ka Nusa, Bangsa sareng Nagara.
Kumargi kita sim kuring asmana Bapak Ibu Guru sadaya seja neungteuk ranggeuy, nilas manggaran mungkasna mangsa diajar di sakola dasar, supados ngajirim eusi, subaya mibanda nyata, taya deui bahasa anu utama, iwal ti sisng lantip budi, hade tata, hade basa sing tiasa ngajagi diri, ngajaga salira, sing nyaah deudeuh ka salira, ka ibu rama, ka sasama, ka kadang warga, ka masyarakat, Nusa, bangsa, nagara sareng agama.
Rupin kiwari parantos niti wanci nu mustari ninggang mangsa anu utama, parantos anjog kana waktos anu diantos-antos, dinten ieu Rebo kaping 27 Juni 2007 hidep bakal pisah hidep bakal pajauh, pileuleuyan-pileuleuyan, sapu nyere pegat simpay, pileuleuyan pileuleuyan paturay patepang deui. pileuleuyan pileuleuyan anaking bral…. Bral geura miang.
Para Ibu para Bapak sadayana sim kuring asmana Bapak Ibu Guru kalayan resmi mancen gawe ngemban tugas ti nagara sejak nyanggakeun pala putra putri Ibu Bapak sadayana sakali deui sumangga nyanggakeun.
Kumargi kitu sim kuring neda ageung agung cukup lumur, neda jembar hampurana, anu janten margi dina tata titina, dina tindak tandukna, oge dina tata titina, bema tatakrama, oge dina basa basina mung sakadar dirarampa, sugan kiti, meureun kieu, tangtos pisan upami teu ninggang kana wirahmana mah, seueur silung sareng sumbangna, kalayan teu puguh entep seureuhna.
Rupina sakitu nu kapihatur hapunten sagala rupi kalepatan sareng kakiranganana, beber layar poe anyar, lulus banglus ginuluran, tebih tina marganing balai, anggang tina sagala gogoda disarengan luhur kuta gede dunya, jatnika sapapaosna, bagja dunya rawuh akheratna.
Assalamu’alaikum Wr.Wb
Loba manfa’atna nu bias dibeunangkeun jeung sakabeh muslim ti ibadah puasa. Salah sahijina, jeung media ngalatih kasantunan jeung berimokrasi sapopoe jalema muslim nu hayang ngajaga kamurnian puasana wajib ngangembangkeun. Cara berinteraksi nu sopan. Baik jeung tutur kata, canda atawa tingkah laku bahkan jeung jalema nu ngangsarikeun, sakalipun anu sakabeh jalema anu keur puasa “ Sabda rosulullah SAW” anu aya nu mari atawa nyangserikeun, gewatlah abdi ngomong (ma’af) abdi keur puasa (HR. Bukhori jeung Muslim).
Kasantunan kawas kitu rek ngadampak gede jeung pribadi anu bersangkutan atawa jalema anu ti sakitarna abdi erek ngabuat jadi pribadi anu indah. Allah swt nurunkeu, dua kaindahan umumna jalema kaindahan fisik jeung kepribadian umumna jalema gampang kagoda ku kaindahan fisik, lamun kaindahan fisik leungit kesan anu tingkah laku jeung omonganana kasar, di deuleuh kasantunan jadi factor kunci ngawujudkwun pribadi nu indah.
Sasungguhna Allah swt ngabere (kautamaan) jeung kasantunan nu teu di berekeun jeung sifat-sifat nu lain (HR. Muslim)
Ti kesempatan lain Rasulullah SAW bersabda :
Sasungguhna ka santunan teu melekat ka pribadi atawa parhiasan, jeung teu kacabut atawa jeung aib. (HR. Muslim).
Kadua kasantunan bisa ngabentuk sakitar kita, loba sahabat anu beunangkeun hidayah saenggeh, nyaksikeun pribadi Rasululloh SAW, nu santun, diantaranana : Tsumamah bin atsal RA jeung zaid bin sa’anah RA. Katilu kasantunan adalah pelindung hati ti noda jeung panyakit kalbu nu perlu di sadarkeun katika ngomong kasar jeung nyumpahkeun sabenerna kita teu keur ngarugikeun jalema lain. Tapi nganodakeun hati sorangan, ngotorkeun kanggo kekerasan serta ngajadi keras “ sasungguhna Allah swt maha santun ti sagala hal (HR. Al Bukhori).
Samoga puasa ieu bisa meletakeun etos kasantun ti sapopoe kita sahingga menjadi hamba-hamba nu di sukai Allah swt, sabab ti sabuah hadist di sebutkeun apabila Allah swt suka hambana, maneh erek ngaruniakeun kasantunan (HR. Muslim jeung Abu dawud)
Wassalamu’alaikum Wr. Wb.
kapayuneun bapak kepala sekolah anu ku sim kuring di pihormat,
kapayuneun para bapak ibu guru anu sami ku sim kuring di pihormat
oge teu hilap k para rerencangan siswa-siswi smun 1 sukabumi anu di mulyakeun ku alloh.
alhamdulillah dina danget ieu urang tiasa patepang lawung paamprok jonghok dina rarangka mi eling tepung umur kamerdikaan nagara urang anu ka 65.
peryogi ka uninga, seueur pisan pengorbanan anu tos di pasrahkeun ku para pejuang urang kapungkur dina melaan kamerdekaan nagara anu ayeuna ku urang karandapan.
ku kituna urang, salaku generasi muda penerus bangsa tos sakeudahna neraskeun perjuangan para pahlawan urang ku jalan diajar anu soson-soson pikeun nanjeurna kahirupan bangsa indonesia di zaman anu bakal datang.
sajabina ti eta seueur keneh hal-hal anu tiasa ku urang dilakukeun dina rangka mengisi kemerdekaan ieu, kukituna ka rerencangan abdi sadaya, hayu urang sami-sami babarengan ngeusian kamerdekaan iyeu ku hal-hal anu mangfaat.
rupina mung sakitu anu tiasa kapihatur ti sim kuring, luhur saur bahe sora ulah kirang -kirang ngahapunteun wabillahi taufik wal hidayah wassalamualaikum wr.wb. (id.answers.yahoo.co
Contoh Pidato Sunda | Ngajaga Kaendahan Lembur
Mukadimah
( Inalhamdalilah……./ Alhamdulilah Wasalatu Wasalamu…… )
Langkung tipayun puja urang sanggakeun kanu maha kawasa puji kanu maha suci, sukur kaaloh anu maha gofur anu masih keneh ngusik malikeun awak sakujur, tug dugika kiwari masih keneh masihan jatah umur, ngan omat eta umur ulah rek dihambur-hambur komo mah dipake ujug ria jeung takaburbisi urang kagolongkeun kajalma anu kufur anggur mah yu urang seueurkeun sukur anu malah mandar jaga di alam kubur kengeng pangampura ti aloh anu maha punjul amin ...........
Oge sholawat miwah kasalametan mugia dilimpahcurahkeun digulunturkeun ngocor tur ngagolontor, ngalir tur ngamalir kajungjunan urang sadayana nyatanya ka kangjeng nabi muhamad SAW. Ka para kulawargana, ka para sahabatna, ka para tabi’it-tabi’itna, anu malah mandar tug dugi kaumatna nyatanya urang sadayana, anu mikaconto tur nulad kana tapak lacak mantena ti kawit dugika ahir.
Dina leresan ieu sim abdi ngahaturkeun nuhun kapangatur waktu panata acara anu ku simkuring dipihormat ka dewan juri anu dipiati kaibu guru miwah bapa guru anu di tungu-tungu oge karerencangan simkuring anu masih keneh calik di bangku SD anu sararae tur harade, Dina danget ieu sim abdi anu teu disangki-sangki tiasa ngadeg di payuneun para wargi, turta tiasa cumarita di payuneun para ibu miwah para bapa, sanes bae ku tiasa jeung biasa sim abdi ngiring lomba, ngan sim abdi hoyong tiasa nyarita ku basa sunda dina ngadugikeun biantara.
Tangtosna tatar pasundan anu endah taya duana dibarengan ngajadikeun urang betah cicing didinya di lembur matuh banjar karang pamidangan tempat ngiuhan tina hujan, tempat niis lamun burang reureuh ngampih lamun peuting, cai wahangan cur-cor tina sungapan maseuhan sawah numuwuhkeun pare nu bisa kapetik hasilna kaala buahna,
Tuh pan lamun tea mah lembur ku urang tetep dijaga kaendahana teu di ruksak ku leungeun-leungeun sarakah nu matak jadi teu endah, cobi tinggal di kota-kota tos sesah mendakan sawah, tos jarang aya pancuran. Tos dibangun mol pangbalanjaan anu megah nepika teu merhatikeun bahayana,
Mangpangmeungpeun hirup di lembur anu ,asih keneh asri kuring mah hayang jaga tetep kieu rangkongna sora bangkong, reangna sora jangrik jeung recetna sora tongeret mapag sareupna wanci kaburitnakeun. Kaendahan tangtu lana mun jalma sadar nyaah jeung miarana enya-enya teu jorok ka lembur sorangan, miceun runtah dina tempatna, kai teu dituar sangeunahna ahirna alam mere akibatna.
Mangpangmeungpeun hirup ayeuna yu urang jaga lembur pamatuhan, nu endah taya papadana ku urang keur urang anu urang.
Sakitu anu kapihatur nanging sateuacana sim kuring gaduh sisindiran
Ngalamun mubuy bakakak
Mawa dahan tina tulang
Mun lembur tuluy di ruksak
Musibah datang, kaendahan oge ilang
Mung sakitu anu kapihatur,sateuacan amit mungkur nyuhunkeun dihapunten boh bilih aya kalepatan sareng kakirangan bobot pangayon timang taraju aya di para ibu, jembar hampura anu diteda aya di para bapa, titi surti sarta ngarti aya di dewan juri.
Ditutup ku du’a Ragi sabeulah di banjar diremetkeun duanana
Pamugi aloh ngaganjar nyalamekeun sadaya
Wabilahi taufik wal hidayah, warido wal inayah
Wassalamualaikum Wr. Wb.


text:
Modalna rumpaka jeung lagu. Ku kaparigelan para seniman Sunda, ngajanggelek jadi rupa- rupa wangun seni sora. Sabagian dipidangkeun dina acara nu diayakeun ku Bale Rumawat Universitas Padjadjaran, malem Salasa nu anyar kaliwat, di Aula Sanusi Harjadinata. Sakitu teh, loba keneh seni sora Sunda anu can bisa kadipangkeun, cek Ir Ganjar Kurnia DDA, salaku pimpinan.
Panggung henteu loba dipapaesan, cukup ku latar hideung. Aya tilu tempat mentas, sisi kenca dieusian ku gamelan jeung tempat nu ngawih Mang Koko-an. Bagian tengah tempat nu mamaos Tembang Sunda Cianjuran, Sinden jeung Juru Pantun. Ari sisi katuhu, tempat mentasna Pantun Jenaka jeung Sekar Anyar. Di tengah ngabedega visual, anu nataan ngaran para seniman. Jadi nu nongton teh jongjon ngabandungan pintonan, ngaguluyur.
Sajeroning ngabandungan kabeungharan seni sora di Tatar Sunda, sakuringeun
loba pintonan nu mulangkeun panineungan ka taun 50-60-an. Sora dalang Asep S. Hudaya dina kakawen, bet asa ngagerihan hate. Waas! Keur jaman wayang golek loba nu nanggap di Kota Bandung. Meh di unggal nu kariaan meresihan budak, kulawarga beunghar, tangtu nanggap wayang. Geus apal lamun balik sakola poe Saptu beurang, aya nu masang balandongan, luhureun panggung, aya gebog ngagoler. Pasti peutingna bakal aya wayang golek. Harita nu nanggap wayang teh di sisi jalan gede, sabudeureun imah kolot kuring di Jalan Buahbatu. Di antarana wae Jalan Gurame, Banteng, Kancra, Gajah, Lauk Emas, Kancil, jste.
Sora kakawen anu minangka pamisah ganti lalakon, salawasna matak ngagerihan hate. Komo lamun dina eta carita teh nu boga lalakon keur sedih kingkin. Napel keneh dina ingetan lalakon Bandung Bandawasa, dalangna Apek Gunawidjaya. Komo basa sora sinden Yoyoh nu ngoncrang, jeung halimpu, katineung kana wayang golek teh asa beuki kahudangkeun. Bray teh Gedong Yayasan Pusat Kebudayaan (YPK), ngajanggelek dina ingetan. Harita keur budak milu jeung Apa lalajo wayang golek teh. Lebah lalaguan sinden kawas harita teh, inget keneh mangsa mimiti lelenggutan antara tunduh jeung hayang nyaho terusna carita. Hawa tiis geus mimiti karasa, sanggeus loba nu lalajo nungtutan. baralik. Aya nu ngaguher, aya nu barangdahar, nu ngobrol, jeung rupa- rupa deui. Ari kuring nu anteng keneh lalajo, diajak balik ku bapa, da teu hade meureun budak SR (ayeuna mah SD), lalajo tepi ka subuh.
Ditema ku pantun Ayi Ruhimat. Bet matak waas deui wae. Asa cikeneh milu kapilanceuk lalajo pantun di bumina kapiaki. Inget keneh lalakonna Lutung Kasarung. Lebah nyaritakeun Purbasari ditundung ku Purbararang, sora juru pantun melas- melis. Kacapi disintreukkan rada bedas, basa mirig sora Juru pantun nyaritakeun lebah ngadu jajaten Purbararang jeung Purbasari. Kaparigelan juru pantun jeung dalang Wayang Golek, sanggup ngahudangkeun imajinasi jeung emosi nu ngabandungan harita. Dalah kuring nu budak keneh ge, bisa nyiptakeun kumaha gagah jeung “ tengil”na Suntenjaya, judesna Purbararang, sabarna Purbasari, jeung kasepna Guruminda. Kitu deui ku kekecapan dalang ngagambarkeun hiji situasi, bisa kagambar dina wangwangan. Sanajan nu katempo ukur wayang tina kai, tapi karasa hirup. Najan beda karasana, tapi cuplikan pantun di Aula harita, keur sim kuring sanggup ngahudang kawaas mangsa budak.
*
Sora Ida Widawati jeung Yus Wiradiredja, nu angger halimpu jeung gandang nyambungkeun katineung kana mangsa nu geus lawas. Asa narembongan pameunteu para panembang nu geus ngarantunkeun. Nyeleke dina ingetan, kumaha colohokna masyarakat Walanda, basa Tembang Sunda Cianjuran dipidangkeun ku Jugala di Tropen Museum Amsterdam, Belanda. Eukeur mah lalaguanana memang ngageuri katambah sound systemna anu kacida hadena, sora teh mani jelas.
TSC nu diajen kaasup musik kamar, ku panitia Indonesia Now, nu lalajo teh diwatesanan, tur kacida dariana. Bet kapanggih di lembur sorangan ge, suasana kawas kitu teh, harita di Aula Unpad. Jempling, khidmat. Nu hayang ngarobrol, ngarariung we di luar. Nepi ka lagu Ceurik Rahwana, jeung Sarakan Pangbalikan, tembres kana batin, tina sora nu duaan. Make rada luak lieuk, sugan teh rek aya tambahna nu tembang teh. Apan cenah loba panembang ti generasi ngora anu geus kasohor. Tapi kawasna cukup diwakilan ku nu duaan.
Suasana nu ngageuri karasa hegar, basa Ida Rosida jeung Atang Warsita, ngahaleuangkeun lagu Bungur Jalan ka Cianjur, sanggian Mang Koko. Emh, geus ka mana boa tangkal Bungur nu ngajajar sapanjang Jalan di Cianjur teh. Kacipta keneh, ari diawaskeun ti jero jandela mobil mah mani asa lalumpatan, daunna asa ngagupayan tangkal teh. Ayeuna mah boro-boro tangkalna, apan jalanna ge geus carang kasaba, da aya jalan tol. Tapi ngaliwatan rumpaka jeung lagu tea, asa hirup deui suasana jaman harita teh, sanajan ukur dina wangwangan. Sarua sim kuring mah rada ngarep- ngarep juru kawih ti generasi nu aranom ka panggung. Sanajan keur conto mah eta ge geus cukup, ngan asa bakal karasa leuwih beunghar we seni sora Sunda teh, ari kawakilan ku sababaraha generasi mah.
Kacapi Jenaka, nembongkeun kaparigelan dina kawih jeung bodor. Asa moal aya sadunya oge, anu mintonkeun cengkok kawas kitu mah. Seni sora Sunda teh mani karasa beungharna. Lagu bisa dibawa kumaha bae. Jauuuh ngalanglaung ka luhur, terus ngagejlok ka handap. Beuki handap, beuki handap, disanggap ku jentreng kacapi. Nu keprok handaruan, tina ku ngarasa kagum. Eukeur mah geus sono kana pintonan sarupa kitu teh, katurug-turug nu maraenna, Agus Dekok jeung baturna geus kacida tapisna. Sanajan ari bobodoranana mah henteu pati loba, tapi cukup ngahibur. Jadi ras ka Mang Utun jeung Mang Ukok. Napel wae dina ingetan gunem caturna harita.
Reugreug, geuning aya generasi nu neruskeun seni kacapi jenaka teh.
*
Mani bungah jeung reueus basa pintonan nincak kana acara pamungkas. Neneng Dinar, Ujang Supriatna jeung Elis dibarengan ku para nonoman, anu kasinugrahan jadi juara pasanggiri Sekar Anyar. Matak reueus jeung reugreug puguh ge, ningali kitu mah. Patandang lagu sanggian Drs Ubun R. Syah saparakanca teh estu nonoman wungkul. Moal hariwang seni sora Sunda teh henteu ngabeungharan. Da geuning sirung harepan teu weleh muncul, ngeusian jagat seni sora Tatar Sunda.
Asa can wareg ngupingkeun lalaguan Sekar Anyar nu kapidangkeun teh. Ditema ku pengumuman. Suasana jadi robah. Wawakil juri maca bejer pangajen jeung nataan para juara, aya sari-sari diselapan guguyon, teu pati daria. Ngarah seger meureunan. Jangji Ir Ganjar Kurnia nu nyebutkeun yen dina bulan Desember rek aya pasanggiri Tembang Sunda Cianjuran dibageakeun ku keprok hadirin nu masih keneh satia ngabandungan ieu acara.***


text:
Modulasi kode pulsa
Modulasi kode pulsa (Basa Inggris: Pulse-code modulation Basa Walanda: Pulscodemodulatie (PCM)) nyaéta pawujudan (répréséntasi) digital ti sinyal analog dimana conto amplitudo sinyal analog kasebut dicokot (disampling) sacara réguler dina interval waktu nu saragem, tuluy dikuantisasi kana sakumpulan simbul dina wangun kode numerik (biasana binér).
Prosés dasar[édit | sunting sumber]
Prosés dasar PCM nyaéta nyokot conto sinyal (basa Inggris: sampling), kuantisasi (basa Inggris: quantizing), jeung méré kode (basa Inggris: encoding)
Sampling nyaéta prosés dimana sinyal waktu kontinyu dicokot conto-contona ku cara ngukur amplitudona dina waktu-waktu sakedapan nu diskrit. Sedengkeun kuantisasi nyaéta ngalambangkeun harga-harga conto amplitudo nu dicokot jadi sakumpulan undakan (level). Ari encoding nyaéta méré tiap level kuantisasi kana hiji kode.
Samentara sampling ngarobah hiji sinyal waktu kontinyu jadi sinyal waktu diskrit, kuantisasi mah ngarobah hiji conto amplitudo kontinyu jadi conto amplitudo diskrit. Jadi, palaksanaan (operasi) sampling jeung kuantisasi ngarobah hiji sinyal analog jadi hiji sinyal digital.
Operasi kuantisasi jeung encoding biasana dilaksanakeun dina sirkuit anu sarua nu disebut analogue-to-digital converter (ADC).
Pamakéan kuantisasi jeung encoding babarengan dina PCM ieu ngabedakeun téknik PCM ti téknik modulasi pulsa analog.
Sinyal analog dikonvérsi kana sinyal digital dina sahiji laju sampling nu tangtu. Leuwih gancang laju sampling, mangka sinyal hasil sampling beuki deukeut kana sinyal aslina atawa disebut leuwih fidelitas.
Lamun sinyal disampling kana 16 tingkatan mangka kuantisasina disebut kuantisasi 4-bit lantaran tiap tingkatna dikodekeun kana 4 dijit gabungan 0 jeung 1, nyaéta:
-
- 0 (0000)
- 1 (0001)
- 2 (0010)
- 3 (0011)
- 4 (0100)
- 5 (0101)
- 6 (0110)
- 7 (0111)
- 8 (1000)
- 9 (1001)
- 10 (1010)
- 11 (1011)
- 12 (1100)
- 13 (1101)
- 14 (1110)
- 15 (1111)
- 0 (0000)
Prosés sampling jeung kuantisasi dilakukeun ku alat anu katelah analog-to-digital converter (ADC). Kaluaran tina ADC geus mangrupa sinyal digital. Supaya sinyal analog anu geus dirobah kana wangunan digital bisa kabaca atawa kaharti ku si panarima mangka sinyal digital dimaksud kudu dikonversi balik jadi sinyal analog. Alat anu ngarobah sinyal digital jadi sinyal analog disebut digital-to-analog converter (DAC). Sanajan kitu, samemeh dirobah kana sinyal analog, sinyal digital kasebut bisa dirobah atawa dikokolakeun dina sahiji prosés anu disabut pamrosésan sinyal digital atawa digital signal processing dimana éta sinyal bisa disaring tina gangguan.
Tempo ogé[édit | sunting sumber]
Rujukan[édit | sunting sumber]
- Hsu, Hwei P., Schaum's Outline of Theory and Problems of Analog and Digital Communications, McGraw Hill, 1993


text:
Senin, 31 Oktober 2011
PIDATO BAHASA SUNDA
PIDATO BAHASA SUNDA
Kepala Desa Sukaharja Dina Acara Idul Fitri 1432 H / 20011 M
Oleh : Sobarudin
Assalaamu’alaikum warohmatulloohi wabarokaatuh
Alloohu akbar 9 kali
Alloohu akbar kabiro walhamdulillaahikasiiro wasubhanalloohibukrota wa’ashiila
Laailaaha illallooh allohu akbar walillaahilham.
Hadirin Jamaah hari raya idul fitri anu aya dina kasinugrahaan anu kusimkuring dipihormat,
Puji urang sami dugikeun ka gusti anu Maha Suci, puja urang sarua sanggakeun ka anu Maha Kawasa, nyatana Alloh SWT. Ngalangkungan rahmat sareng hidayah-Na urang sadaya masih nampi limpahan ni’mat diantawisna ni’mat Iman, Islam, sehat oge kasempetan.
Rohmat miwah kasalametan mugi Alloh dugikeun ka junjungan urang sadaya, yakni kanjeng nabi Muhammad SAW, para kulawargina, para sahabatna oge mudah-mudahan dugi kaurang sadaya anu ngangken salaku ummatna anu berusaha tuhu patuh kana ajarana.
Surupna panon poe dina wanci magrib kamari, kalayan di susul ku dagdigdugna sora bedug, dituturkeun ku darderdorna sora berecon jeung air mancur di awang-awang, dipirig ku ngagedur jeung ngagemana sora takbir ti sakuliah alam dunya, mawa ngarakacak jeung ngahelasna hate dumeh urang sadaya bade di tinggalkeun ku bulan anu agung, bulan anu mulya, bulan anu pinuh ku rahmat kasih sayang Alloh, bulan pinuh ku pangampurana Alloh , bulan dibebaskeunana jalma-jalma mu’min anu bener-bener puasana karena Alloh tina rohakana seuneu api naraka.
Gumuruhna takbir di akhir romadon anu mawa ciciren rengsena ibadah saum urang salila sabulan campleng, kuru cileuh kentel peujit dina waktu sabulan, lantaran ngalaksanakeun saum jeung taraweh sarta ibadah Romadon sejena tos rengse dilaksanakeun. Ayeuna urang sadaya mulang deui kana kaayaan sakumaha biasa deui, poe ieu waktuna urang sadaya suka bungah, bungah lain lantaran loba dahareun atawa make pakean sarwa anyar, tapi bungah lantaran urang sadaya parantos lulus tina ujian nu cukup beurat, bungah lantaran geus tamat ngalaksanakeun parentah Allah nyaeta ibadah saum Romadon. Urang sadaya miharep mudah-mudahan naon bae amalan urang sing janten amalan anu di tampi ku Alloh tur naon bae dosa urang sadaya meunang pangampurana Alloh SWT, amin...
Hadirin jamaah hari raya idul fitri anu aya dina kasinugrahaan, anu kusimkuring dipihormat,
Sateu acan ngabacakeun sambutan Bupati Kabupaten Kuningan, widian simkuring kanggo ngadugikeun sambutan atas nami pribadi, keluarga sareng lembaga-lembaga anu aya di desa Sukaharja saperti: Pamarentah Desa, BPD, LPM, PKK, Karang Taruna sareng LKM.
Simkuring sadar yen salaku mahluk anu jauh tina kasampurnaan jeung teu leupas tina kasalahan, tos pasti dina enggoning ngemban amanat ieu ngalakukeun kasalahan, boh kasalahan anu dihaja atawa teu dihaja, kasalahan anu patal atawa kasalahan anu sapele, kasalahan anu mawa raheutna manah para wargi sadaya, kukituna pantes pisan simkuring ngadugikeun ungkapan :
- Niti wanci nu mustari, ninggang mangsa nusampurna, Bilih aya tutur saur nu teu kaukur, reka basa nu pasalia, laku lampah nu teu merenah, Laligarna tarate dina talaga hate nyambuang seungit malati nu ligar dina taman ati, Batin nu usik nyaliksik diri, bilih kasabit kaciwit ati, karumpak ungkara basa, kadudut kalindu qalbu.
- Sugrining runtah kalepatan dina manah , nyeuri peurihna ati sanubari , Kedaling rasa nu pinuh ku bangbaluh hate, urang lubarkeun, ngawengku pinuh ku nyuuh, meungpeung wanci can mustari, bilih kantos nyungkelit dina ati, kasiku catur, katajong omong dina cariosan anu matak ngarahetkeun kana manah, Weninggalih nu dipamrih, jembar panalar nu diteda, kana laku nu teu luyu, kana lampah nu teu sulaya, Mugia cukup lumur jembar pangampura bilih aya bobo sapanon carang sapakan, Bersih galih nu diperedih, leah mana nu diseja.
- Nyukcruk laku sunah Rasul, mapay lacak ajaran Islam, gema takbir nu agung dipungkas kutali silaturahim, Jatidiri anu suci rasa jiwa nu tanpa noda, mugia sing ngajadi disarengan ku iman taqwa, nuantukna nunda kanyaah, nyimpen kadeudeuh,
- Kaluluputan kalelepatan simkuring miwah kulawargi sareng saparakanca di lembaga anu aya, mugia ihklas ngahampura, boboran syiam pikeun nyuciken diri ka Illahi, hampura diri ka gusti nu maha suci, mugia dina ieu fitri, sungkem diri ngajadikeun jalmi nu fitri, wilujeng boboran Syiam 1432 H. Kalayan kairing ku do’a Taqobalallohu minna waminkum syimana wa shiyamakum. Minal ‘aidzin wal faidzin ka sadaya masyarakat desa Sukaharja.
Eta pisan minangka sambutan simkuring atasnami pribadi, kulawarga sareng lembaga anu aya di Desa Sukaharja. Salajengna simkuring bade macakeun sambutan Bupati Kabupaten Kuningan.
Langganan: Poskan Komentar (Atom)


text:
Vitamin
Vitamin hartina molekul organik nu diperlukeun ku mahluk hirup dina jumlah anu saeutik sangkan bisa séhat. Organisme nu kakurangan vitamin bakal katarajang kasakit nu gejalana spésifik pikeun éta vitamin. Vitamin bisa digolongkeun dumasar kaleyuranana dina cai atawa dina lemak.
Sacara umum, hiji organisme kudu ngala vitamin atawa prékursor métabolikna ti luareun awak, utamana dina dahareun. Conto vitamin nu diturunkeun tina prékursor dina jero awak nyaéta vitamin A, nu bisa dijieun tina béta karotén; niasin tina asam amino triptopan; sarta vitamin D tina poncorong sinar ultrabungur kana kulit.
Istilah vitamin teu ngawengku zat gizi ésénsial lianna samodél mineral, asam lemak ésénsial, atawa asam amino ésénsial, sarta henteu ogé rupa-rupa kadaharan nu dituang dina jumlah anu loba. Kecap vitamine munggaran diwanohkeun ku biokimiawan Polandia, Casimir Funk, taun 1912. Vita dina basa Latin hartina hirup, sedengkeun ahiran -amine pikeun amina; harita mah sakabéh vitamin téh disangka kaasup golongan amina.
Daptar eusi
Sajarah[édit | sunting sumber]
Ajén nuang sababaraha rupa katuangan pikeun ngajaga kaséhatan téh mangrupakeun hal nu ilahar di alam tradisional, saméméh urang mikawanoh istilah vitamin. Urang Mesir Kuna apal yén nu kotokeun bisa ditatambaan ku loba dahar ati, ayeuna kanyahoan alatan kakurangan vitamin A. Taun 1747, dokter bedah Skotlandia James Lind manggihan yén katuangan tina bangsa jeruk bisa nulungan nyegah sariawan, kasakit alatan kalemah ngabentuk kolagén, nu cirina di antarana tatu hésé cageur/garing jeung gusi getihan teu pupuguh. Taun 1753, Lind medalkeun Treatise on the Scurvy, ngan hanjakal loba nu teu sapuk kana papanggihanana. Misalna bae dina ékspédisi Angkatan Laut Karajaan Inggris ka Arktik abad ka-19, sariawan téh bisa dicegah ku kabersékaan dina kapal, olahraga maneuh, sarta ngajaga moral pajurit, teu mikirkeun pentingna katuangan seger. Balukarna, salila ékspédisi pangeusi kapal diganggayong sariawan. Dina dua ékspédisi Robert Falcon Scott ka Antartika awal abad ka-20, téori nu mucunghul ngeunaan nu jadi sabab-musabab sariawan téh nyaéta pangan kaléngan anu geus ruksak.
Vitamin pikeun manusa[édit | sunting sumber]
Pikeun manusa, aya tilu welas vitamin nu kabagi kana dua golongan: opat vitamin nu leyur dina lemak (A, D, E jeung K) jeung salapan vitamin nu leyur dina cai (vitamin C jeung dalapan vitamin B).
^ Kakurangan asam folat (vitamin B9) di wanoja kakandungan patali jeung cacad lahir jeung kangker.
^ Vitamin C kadang dianggap makronutrien batan vitamin.
Zat gizi lianna nu teu kaasup vitamin, di antarana karnitin (aya dina daging, lauk), DMAE (lauk, endog, kacang kadelé, uteuk), asam lipoat (ati), asam folinat (ati), bioptrin (lauk, ati), PPQ jeung koénzim Q (daging, yoghurt, kacang kadelé).
Kurang/leuwih asupan vitamin[édit | sunting sumber]
Hiji organisme bisa tahan sababaraha lilana tanpa protéin, tapi mun lila teuing mah bisa ngabalukarkeun panyakit, rasa nyeri, dugi ka bisa maot. Kapasitas simpenan vitamin dina awak urang rupa-rupa, gumantung jenis vitaminna.
Vitamin nu leyur dina lemak bisa disimpen dina jero awak sarta bisa toksik mun loba teuing nuangna, sedengkeun vitamin nu leyur na cai teu disimpen (iwal vitamin B12 nu disimpen dina ati).
Pseudo-vitamin[édit | sunting sumber]
- Vitamin F tadina nujul ka asam lemak ésénsial nu teu bisa dijieun ku awak, tapi lajeng teu diasupkeun kana golongan vitamin, sabab kaasup asam lemak nu dipikabutuh ku awak dina jumlah nu loba.
Vitamin non-manusa[édit | sunting sumber]
Pangabutuh zat gizi téh gumantung ka organismena. Mamalia sacara umum butuh vitamin nu sarua jeung manusa. Conto nu henteuna mah vitamin C, nu bisa disintésis ku sakabéh mamalia, iwal primata luhur jeung guinea pig.
Baca ogé[édit | sunting sumber]
- Zat gizi
- Kasakit alatan kurang gizi
- Parmakologi
- Karacunan vitamin
Rujukan[édit | sunting sumber]
- Vitamin, Wikipédia édisi basa Inggris (3 Méi 2006).
- Maureen Barlow Pugh et.al. (éd.). 2000. Stedman's Medical Dictionary. Éd. ka-27. Baltimore: Lippincott Williams & Wilkins.
- Donatelle, Rebecca J. 2005. Health: The Basics. Éd. ka-6. San Francisco: Pearson Education, Inc.
- Funk, C. & H. E. Dubin. 1922. The Vitamines. Baltimore: Williams and Wilkins Company.
- The History of Vitamin Discovery. Salinan ping 1 Péb. 2005.
- Bellis, Mary. History of Vitamins. Salinan ping 1 Péb. 2005.
- Challem, Jack. 1997. The Past, Present and Future of Vitamins. Salinan ping 1 Péb. 2005.
- Leonhardt, David. 2004. Vitamin A - The Glow in the Dark Vitamin. Salinan ping 1 Péb. 2005.
- A Brief Update on Ubiquinone (Coenzyme Q10), J. Orthomol. Med. 15 (2):63-68.


text:
Aya ékék nu hirup di hiji leuweung. Matuhna dina parungpung kai anu kacida gedéna. Unggal poé éta ékék téh sok nyiar hakaneun, pangpangna siki jagong, di leuweung sabudeureunana. Lamun manggih kebon jagong, manéhna gumbira pisan, nya bisa ngadahar saseubeuhna, nya bisa mawa siki jagong kana sayangna. Dibélaan pulang anting ti sayang ka kebon. Maksudna taya lian rék nyéngcéléngan siki jagong keur sasadiaan dina usum paceklik.
Bakat ku leukeun, lila-lila parungpung téh pinuh ku siki jagong. Nénjo siki jagong sakitu réana, ékék téh gedé haté. Teu hariwang najan nyanghareupan usum paceklik ogé, da boga sasadiaan dahareun.
Nya nepi ka mangsana paceklik. Harita téh usum katiga entak-entakan. Hawa pohara panasna, tatangkalan réa nu kalémpohan, jukut gararing di mana-mana.
Dina kaayaan kitu, ékék téh pohara apikna kana dahareun. Jagong simpenan téh diawét-awét sangkan mahi nepi ka usum ceuyah deui.
Dina hiji poé, jol aya jelema, ngadon ngiuhan handapeun tangkal nu dipaké pamatuhan ku ékék téa. Lungsé pisan bangunna éta jelema téh, da leumpangna ogé semu rarampéolan. “Duh, mani capé-capé teuing. Jaba ieu beuteung geus sababaraha poé teu kaasupan dahareun,” ceuk éta jelema ngomong sorangan. Baca tuluyan ieu tulisan »
Archive for the ‘Dongeng’ Category
Karya Sastra Buhun
Karya Sastra Buhun
Ganjaran ka nu Hadé Haté
Posted by bujanggamanik dina Januari 12, 2009
Aya ékék nu hirup di hiji leuweung. Matuhna dina parungpung kai anu kacida gedéna. Unggal poé éta ékék téh sok nyiar hakaneun, pangpangna siki jagong, di leuweung sabudeureunana. Lamun manggih kebon jagong, manéhna gumbira pisan, nya bisa ngadahar saseubeuhna, nya bisa mawa siki jagong kana sayangna. Dibélaan pulang anting ti sayang ka kebon. Maksudna taya lian rék nyéngcéléngan siki jagong keur sasadiaan dina usum paceklik.
Posted in Dongeng | 12 Comments »
Dongéng Santri Bodo
Posted by bujanggamanik dina Nopémber 29, 2008
Aya santri pohara beletna. Nepi ka mindeng jadi pamoyokan santri-santri lianna. Mangtaun-taun masantrén, can ngalaman hatam Alqur’an sakali-kali acan. Boro-boro hatam Alqur’an, jampé solat ogé ukur baé bisa maca fatihah jeung surat parondok. Puguh deui nalar kitab atawa nyarita ku basa Arab mah, tinggaleun pisan. Tapi, ari ngaliwet mah pangpinterna. Kabéjakeun kaanggo ku Ajengan sagala.
Loba babaturanana nu geus baroga pasantrén sorangan. Atuh santri-santri anyar jul-jol, ngaganti nu geus taramat. Ari manéhna teu menyat-menyat. Tungtungna ngarasa éra sorangan. Éra ku sasama santri, éra ku Ajengan.
Tina geus teu kuat nahan kaéra, hiji poé manéhna nepungan Ajengan di bumina. Maksudna rék terus terang, niat balik ka lemburna. Barang tepung pok nyarita, “Ajengan abdi seja amitan, badé mulang ka lembur,” cenah.
“Mulang téh mulang kumaha, apan lain waktuna peré?” témbal Ajengan.
“Mulang teras, moal wangsul deui ka pasantrén. Da bongan geuning, mangtaun-taun masantrén, teu aya pisan kamajengan.”
Ajengan henteu buru-buru ngidinan. Malah terus ngawurukan, sangkan ulah babari pegat harepan. Unggal jelema kamampuhna teu sarua, cenah. Aya nu gancang bisa nagkep pangajaranana, teu kurang-kurang anu butuh waktu rada lila, kakara manéhna ngarti.
“Ulah, manéh ulah mulang, mending balik deui ka pondok. Hég diajar leuwih rajin!” saurna deui.
Tapi manéhna keukeuh ménta diidinan mulang. Basana, ti batan miceunan waktu di pasantrén, mending sagawé-gawé di lembur. Diajar néangan pangupa jiwa.
Ku sabab niatna geus pageuh, ahirna Ajengan teu tiasa naon-naon.
“Rék iraha manéh mulang, apan ayeuna mah geus burit?”
“Badé énjing saatosna solat subuh,” cenah, teu poho ménta didungakeun. Baca tuluyan ieu tulisan »
Posted in Dongeng | 10 Comments »
Satria
Posted by bujanggamanik dina Méi 18, 2008
Aya maung, keur ngalungsar baé handapeun kiara, geus teu bisa walakaya, tina kakolotan jeung gering ripuh deuih.
Beurang peuting gawéna nga humaregung, kahujanan kapanasan téh teu bisa ingkah. Atuh da sumawonna kaduga pindah, geus teu kuateun usik-usik acan. Ayeuna ngan empés-empés waé, sahoseun téh éstu lain bobohongan.
Tadina mah sato-sato nu séjén téh mani gigis sarieuneun, euweuh nu wani deukeut-deukeut acan ngadéngé gaur maung téh. Tapi barang geus kanyarahoan mah, yén éta maung keur sakarat, rob waé padangaronom, padanarempo, malah padanalokéran sagala.
“Euleuh kutan kitu cucungik nu sok nekuk batur aing téh! Cik pék aing udag deuleu!” Omong peucang ditompokeun kana ceuli maung, bari keletrak tarang maung ditéké.
“Hayoh siah, ari wani mah urang jogol jeung aing, montong maké pepeleyéan!” ceuk munding, bari jekuk waé digadil ku tandukna.
Rupa-rupa tingkahna sasatoan téh, pada-pada hayang mulangkeun kanyeri, hayang némbongkeun kaceuceub ka musuhna nu geus teu daya teu upaya. Ngan sakadang kuda anu ngahuleng baé téh. Teu lémék téu nyarék. Gawéna ngan gogodeg baé ti kaanggangan.
“Na Sakadang Kuda ngan dikir waé, mun jeplak waé ka dinya, sépak tah lebah iga burungna! Na teu inget baréto anak sampéan dikerekeb ku ieu mangkluk?” ceuk peucang.
Kuda maléngos bari cumalimba, “Kadongdora wani ogé ka nu geus taya dayana. Muga aing mah jeung saturunan aing ulah dipaparin tékad hayang nganiaya ka nu lian. Sumawonna ka nu taya tangan pangawasa geusan ngalawan mah!”
Tina Pangajaran Sastra Sunda, Karya Drs. Budi Rahayu Tamsyah.
Posted in Dongeng | 2 Comments »
Peucang Keuna ku Leugeut
Posted by bujanggamanik dina April 20, 2008
Kacaritakeun aya hiji patani, cicingna di hiji leuweung. Ayeuna manéhna téh keur melak palawija, kayaning bonténg, térong, jeung sajabana. Pepelakanana aralus tur marulus, kawantu hadé oména. Ngan hanjakal geus sababaraha poé pepelakanana téh raruksak, pangpangna mah pelak bonténgna. Patani ogé nyahoeun yén anu ngaruksak jeung ngaranjah kebonna téh nya éta peucang, sabab kunsi kanyahoan ku manéhna.
Patani téh néangan akal sangkan kebonna henteu diranjah baé ku peucang. Terus baé atuh manéhna téh nyieun bebegig. Lebah aawakanana ditapelan ku leugeut teureup. Éta bebegig téh ditunda di tengah-tengah kebon.
Pasosoré, saperti biasa, peucang téh datang deui ka kebon patani téa. Maksudna rék ngala bonténg. Barang srog ka kebon, manéhna teu buru-buru asup, lantaran aya nu ngajanteng di tengah-tengah kebon. Peucang téh nyalingker kana pager. Nyerangkeun nu ngajanteng bari ditelek-telek.Éh, geuning teu obah-obah? Ku peucang digeroan, nu di tengah kebon angger ngajanteng. Jelema lain éta téh? Geuning maké baju? Maké dudukuy deuih. Tapi teu obah-obah?
Lalauna peucang téh kalur tina panyumputanana. Terus ngeteyep ngadeukeutan nu ngajanteng téa. Barang geus deukeut tur awas ka nu ngajanteng téa, barakatak téh peucang seuri.
Pokna, “Na sia téh nyingsieunan ka aing! Sugan téh manusa, boro aing nyumput, nanaonan manéh ngajanteng di dieu? Dicabok siah ku aing!” Ngomong kituna téh bari gaplok baé bebegig téh dicabok ku suku hareupna nu katuhu. Ari gaplok, ari pel baé sukuna napel kana bebegig téa, kawantu bebegig téh maké leugeut teureup.
“Éh siah, maké jeung néwak sagala! Hayang dicabok deui ku aing?” Gaplok deui bebegig dicabok ku suku hareupna anu kénca. Pel deui napel kana bebegig.
“Itu geura, nanaonan ari sia! Ieu kalah néwak kana suku. Hayang ditajong ku aing? Nyaan ieu téh, nyaan, hayang ditajong? Lesotkeun atuh, da tadi mah kuring téh banyol. Sot, lésotkeun! Bisi ditajong! Éh , nyaan meureun manéh mah hayang ditajong!” peucang ngawahan, gaplok deui bebegig téh ditajong sataker tanaga. Ari jebrod, ari pel baé napel kana leugeut teureup rapet pisan. Peucang gogorowokan jeung tulung-tulungan.
Teu lila torojol patani.
“Beunang ayeuna mah nu sok malingan bonténg téh,” ceuk patani. Kerewek peucang téh ditéwak, terus diringkus. Rigidig baé dipanggul. Peucang téh dibawa ka imah patani, rék dipeuncit.
Tina Pangajaran Sastra Sunda, Karya Budi Rahayu Tamsyah
Posted in Dongeng | 16 Comments »
Sakadang Kuya jeung Sakadang Monyét Maling Cabé
Posted by bujanggamanik dina Maret 28, 2008
Isuk-isuk sakadang kuya moyan di sisi leuwi. Keur kitu torojol sobatna nya éta Sakadang Monyét.
“Sakadang Kuya!” Sakadang Monyét ngageroan.
“Kuk!” Témbal Sakadang Kuya.
“Sakadang Kuya!”
“Kuk!”
Sakadang Monyét nyampeurkeun ka Sakadang Kuya.
“Keur naon Sakadang Kuya?”
“Ah keur kieu wé, keur moyan.”
“Ti batan cicing kitu mah mending ngala cabé, yu!”
“Di mana?”
“Di kebon Patani, mangka cabéna geus bareureum.”
“Embung, ah. Sakadang monyét mah sok gandéng.”
“Moal, moal gandéng ayeuna mah.”
“Nyaan moal gandéng?”
“Moal, nyaan moal gandéng.”
“Hayu atuh ari moal gandéng mah.”
Bring atuh Sakadang Monyét jeung Sakadang Kuya téh indit ka kebon patani. Barang tepi ka kebon, katémbong cabé pelak patani geus arasak mani bareureum euceuy. Sup duanana ka kebon. Sakadang Kuya moncor kana pager, ari Sakadang Monyét ngaluncatan pager. Terus baé ngaralaan cabé, didalahar di dinya kénéh.
Sakadang Kuya mani seuhah-seuhah baé ladaeun. Kitu deui sakadang monyét. Keur kitu, ana gorowok téh Sakadang Monyét ngagorowok.
“Seuhah lata-lata!” Maksudna mah “seuhah lada-lada”.
“Ssst, Sakadang Monyét, ulah gandéng atuh!”
Sakadang Monyét henteu ngawaro.
“Seuhah lata-lata!”
“Sakadang Monyét! Bisi kadéngéeun ku Bapa Tani.”
Tapi Sakadang Monyét api-api teu ngadéngé. Gorowok deui baé.
“Seuhah lata-lata!” Baca tuluyan ieu tulisan »
Posted in Dongeng | 31 Comments »
Budak Pahatu Lalis
Posted by bujanggamanik dina Désémber 27, 2007
Jaman baheula aya dua budak—adi lanceuk—geus teu indung teu bapa, teu sanak teu kadang. Éstu éta barudak téh pahatu lalis. Lanceukna lalaki kira-kira umur tujuh taun, adina awéwé kira-kira umur lima taun.
Titinggal kolotna ngan imah réyod wungkul.
Pagawéan éta barudak sapopoéna ngarala suluh ka leuweung, mulungan pangpung atawa lanceukna naék kana tatangkalan, mites-miteskeun rangrang nu gararing. Éta suluh téh dijual ka tatangga-tatanggana atawa ka pasar. Ladangna keur waragad hirup maranéhna.
Hiji mangsa ngarala suluhna di tegalan eurih. Di dinya réa tatangkalan. Eurihna sadedeg-sadedeg. Ku maranéhna katénjo aya tangkal loa nu buahna raruhruy pikabitaeun. Nu lalaki naék kana tangkal loa, ngalaan buahna nu arasak, diasup-asupkeun kana koja bawana. Adina ngadagoan di handap, nyanghunjar lambar dina tumpukan eurih hirup.
Teu lila budak awéwé téh ngawih kieu:
Kang tulungan, Kang tulungan,
aya nu gagarayaman,
kana suku jeung ngégélan!
Ceuk lanceukna ti luhur bari jongjon ngalaan buah loa:
Usap baé Nyai, meureun sierum!
Teu lila budak awéwé téh ngawih deui:
Kang tulungan, Kang tulungan,
aya nu gagarayaman,
kana suku jeung ngégélan!
Cék lanceukna ti luhur tangkal loa, naékna beuki luhur:
Usap baé Nyai, meureun sireum!
Teu lila kadéngé deui budak awéwé téh ngawih deui:
Kang tulungan, Kang tulungan
aya nu gagarayaman,
kana suku jeung ngégélan!
Cek lanceukna ti luhur tangkal loa:
“Usap baé Nyai, meureun sireum!”
Budak awéwé ngawih deui, tapi soranan beuki laun, malah les pisan:
Kang tulungan, Kang tulungan,
aya nu gagarayaman, kana…
Posted in Dongeng | 2 Comments »
Ki Dipa Dibégal
Posted by bujanggamanik dina Désémber 25, 2007
Jaman baheula aya saudagar beunghar, boga bujang ngaranna Ki Dipa. Ki Dipa téh jelema teuneung taya kasieun. Hiji mangsa isuk-isuk Ki Sudagar nyarita ka Ki Dipa, pokna, “Manéh ogé nyaho imah Ki Armasik di dayeuh, nu biasa ngayuh barang ka urang téa, lin?”
“Terang,” jawab Ki Dipa.
“Poé ieu manéhna geus jangji, rék naur hutangna saratus ringgit. Tapi ku sabab déwék gering kénéh, wayahna manéh baé ka ditu, mawa surat ti déwék.”
“Mangga, ari Juragan percanten mah ka kuring.”
“Balik ti ditu engké ulah burit teuing, bisi poékeun di jalan. Ati-ati mawa duit, bisi kumaonam. Tah, ieu suratna.
“Nyuhunkeun pidu’ana baé. Mugi-mugi ulah aya halangan-harungan di jalan,” témbal Ki Dipa bari nampanan surat.
“Heueuh, jung sing salamet!” Baca tuluyan ieu tulisan »
Posted in Dongeng | 1 Comment »
Wawales ka nu Telenges
Posted by bujanggamanik dina Nopémber 29, 2007
Di hiji leuweung, aya bagong anakan. Éta bagong téh keur huleng jentul waé bangun ngemu kabingung. Pangna kitu lantaran poé éta manéhna kudu nedunan jangji ka Sakadang Maung, nya éta masrahkeun anakna.
Hiji waktu manéhna kungsi dikerekeb ku Sakadang Maung. Harita Sakadang Bagong ceurik. “Sing karunya baé ka kuring, Sakadang Maung! Kuring téh geus kolot, dagingna ogé tangtu nya liat nya kelang. Kieu baé, engké lamun anak kuring geus lahir, ku kuring rék dibikeun ka andika. Tangtu dagingna empuk tur pelem.”
Ngadéngé caritaan Sakadang Bagong kitu, Sakadang maung téh teu tulus ngerekeb. Hiji waktu manéhna rék datang deui, nagih jangji. Baca tuluyan ieu tulisan »
Posted in Dongeng | 7 Comments »
Jelema Sabenerna
Posted by bujanggamanik dina Nopémber 26, 2007
Aya hiji jelema teuing ku malarat. Cek babasan téa mah nyatu soré henteu isuk. Kahirupanana tina ngala kai. Ku walurat-waluratna, parabot usahana ogé ngan baliung baé sahiji. Dina hiji poé manéhna nuar kai di jero leuweung, sisi talaga nu jero pisan, caina ngajumbleng pikakeueungeun. Dasar tariking cilaka, barang baliungna diheumbatkeun kana tangkal kai téa, polonyon baé locot tina perahna, kecemplung ragrag kana talaga. Manéhna rampohpoy bawaning ku handeueul. Brek diuk bari ngahuleng semu bingung, mencrong kana lebah muragna baliung téa. Rék diteuleuman, lain teuleum-teuleumaneun, kawantu talaga sakitu jerona. Curudcud cipanonna bijil, ku tina teu kuat nahan kasedih. Sabot keur kitu, teu kanyahoan jebul baé aya aki-aki nyampeurkeun. Janggotna bodas ngeplak kawas kapas, pipina kemong, sarta kulitna beresih. Aki-aki téh pok nanya, “Ku naon manéh bet ceurik, kawas anu susah-susah teuing?” Barabat ku tukang ngala kai dicaritakeun satarabasna yén manéhna keur sedih lantaran baliungna murag kana talaga, mangkaning teu boga deui parabot séjénna. Ceuk aki-aki, “Sing sabar tawekal baé atuh, ulah aral ku sakitu. Pamali! Keun ku aki dipangneuleumankeun!” Baca tuluyan ieu tulisan »
Posted in Dongeng | 3 Comments »


text:
Tangkorak
Tangkorak atawa tangkorék ngarupakeun wangun tulang nu ngabentuk hulu dina kalolobaan sato nu guna utamana pikeun ngabentuk beungeut jeung mungkus uteuk. Sato nu boga tangkorak disebutna Craniata. Tangkorak diwangun ku dua bagian: cranium jeung mandible atawa rahang handap. Tangkorak nu geus euweuh rahang handapan disebutna cranium.
Ngabungkus uteuk téh ukur salah sahiji guna tangkorak. Jarak antarpanon nu penting pikeun sawangan stéréoskopik ogé ditangtukeun ku tangkorak. Kitu ogé perenah ceuli nu penting dina pangiraan arah jeung jarak sora, ditangtukeun ku tangkorak. Di sababaraha sato, tangkorak ogé boga guna salaku taméng (misalna domba nu perlu kakuatan tangkorak pikeun nunjang tandukna.
Daptar eusi
Tangkorak manusa[édit | sunting sumber]
Tangkorak manusa galibna diwangun ku 22 tulang. Iwal rahang handap, sakabéh tulang tangkorak 'dikaput' dina pola anu kaku sahingga ojahna ngan saeutik pisan. Bungkus uteuk (neurocranium, batok tangkorak nu ngajaga uteuk jeung medulla oblongata). Sésana anu opat welas ngabentuk splanchnocranium, tulang nu ngawangun raray.
-
Tangkorak kuda nil
-
Tangkorak Tyrannosaurus
-
-
Tangkorak buldog
Baca ogé[édit | sunting sumber]
- Istilah perenah anatomi
- Anatomi hulu jeung beuheung
- Prénologi, prosés pseudo-ilmiah pikeun ngaramal kapribadian jalma tina bentuk sirahna.
Rujukan[édit | sunting sumber]
- Skull, Wikipédia édisi basa Inggris per 13 April 2007.
- White, T.D. 1991. Human osteology. Academic Press, Inc. San Diego, CA.
Tumbu kaluar[édit | sunting sumber]
- Animal Skull Collection
- Site with pictures of various animal skulls
- Skull terminology site by Texas A&M
- Anatomy of cranial cavity.
- Dept of Anth Skull Module
- Skull Anatomy Tutorial.


text:
Kopi anjing
Kopi anjing atawa namnam (Lat. Cynometra cauliflora) nyaéta tutuwuhan pituin Asia Tenggara, utamana Indonésia nu kaasup kulawarga kakacangan. Tangkal kopi anjing mah leutik (3-15 m), tapi dahanna ngarangkadak, kembangna leutik (diaméter 1,2 cm).
Daptar eusi
Daun[édit | sunting sumber]
Daun kopi anjing boga dua anak daun, nu mun teu ditelek-telek mah kawas dua daun. lambaran daunna téh teu simétris, ukuranana 5-15 cm (panjang) jeung 2,5-7,5 cm (lébar), kelirna héjo bagedod.
Buah[édit | sunting sumber]
Buah kopi anjing bentukna kawas ginjal, panjang 5-10 cm, lébar 5 cm. Cangkang buahna teu beulah, tapi aya urat beubeulahanana. Kulitna kasar jeung rada kerejut, kelirna héjo pias semu coklat. Daging buahna baseuh kelir konéng, aya bauan, rasana haseum, sikina gedé.
Baranahan[édit | sunting sumber]
Tutuwuhan ieu sumebar tina sikina, najan bisa ogé dicangkok.
Sebutan séjén[édit | sunting sumber]
Di sababaraha wewengkon, kopi anjing disebut ogé heunceut anjing atawa pukih. Dina basa séjén, ieu tangkal katelah namnam (Jawa, Madura), kuwanjo (Bali), anjing-anjing (Malayu), puci anggi (Bima), puti anjeng (Makassar), arepa (Bugis), aloma (Seram), lamuta (Ambon), kfamute (Buru), namet (Halmahera Kidul), jeung namo-namo (Ternaté).
Sumber rujukan[édit | sunting sumber]
- Namnam. Disalin 29 Agustus 2007.
- Sentra Informasi Iptek. Kopi Anjing (Namnam). Disalin 29 Agustus 2007.


text:
Arsip: Cerpen Sunda
Kategori: Cerpen Sunda | Diterbitkan pada: 18-05-2011 | 4 Komentar »
Carpon HILDA HIDAYATI
Kalayan sora nu halon, sobat salaki kuring téh antukna ngabéjé-béaskeun sagala rupana. Barang ngadéngé caritaan Kang Darman, kuring mani asa kabéntar gelap tengah poé éréng-éréngan. Dunya asa eundeur. Cangcaya… cangcaya… tapi da kitu pisan caritaan Kang Darman téh. Piraku teuing Kang Darman ngabobodo mah. Gusti Nu Maha Agung…
Kategori: Cerpen Sunda | Diterbitkan pada: 18-05-2011 | 5 Komentar »
Carpon HILDA HIDAYATI
Kuring ukur cicing. Teu bisa némbalan. Biwir asa baal, teu bisa nyarita. Cimata ngeyembeng teu bisa dibendung. Sanajan Kang Éman méré kado ogé, tapi tetep henteu kaubaran. Ku nyeri ieu ati, asa diturih ku hinis asih. Dada gudawang asa ditigas pedang duriat. Tapi kuring ngayakinkeun diri, yén duriat Kang Éman tetep maskét ka kuring. Kado hadiah wisuda ti Kang Éman teu weléh dipupusti… sapatu nu kalintang ngandung ma’na.
Kategori: Cerpen Sunda | Diterbitkan pada: 28-11-2010 | 2 Komentar »
Carpon DHIPA GALUH PURBA
Tribun Jabar, Sabtu, 27 November 2010
Taya nu wasa ngedalkeun carita. Ukur ingetan nu ngalanglang ka mangsa nu kungsi kasorang duapuluh taun katukang. Lamun téa mah Hansip Baron nyaksian Sanca jeung Néng Susi peuting éta, tangtu wé Hansip Baron bakal surti kana kabiasaan Sanca salila ngokolakeun Pajaratan Cinta. Sabab, lain sakali dua kali Hansip Baron nangenan Sanca nu ngalénghoy ka lembur Ciméndong. Tuluy nangtung di tapelwates Désa Kertamandala. Di dinya pisan Cép Sanca sok ngajanteng bari mangpengkeun paneuteup ka lebah handap, ka hiji imah nu ditingker balong. Imah tempatna Néng Susi digedékeun, saméméh Néng Susi miang ka kota sabada ngaréngsékeun nyuprih pangarti di bangku SMP. Imah nu jadi saksi patepungna deui Sanca jeung Néng Susi, sanggeus paturay paanggang tineung salila duapuluh taun. Di imah éta kénéh, sawatara waktu kaliwat aya nu leuir silih kedalkeunna rasa cinta.
Kategori: Cerpen Sunda | Diterbitkan pada: 03-12-2009 | 8 Komentar »
Carpon DHIPA GALUH PURBA
Aki Juhron kakara éling wanci subuh. Éta ogé lain pédah jangjawokan Bah Dinta anu matih, sabab Aki Juhron mah élingna ogé ukur nyelang ngalaksanakeun solat Subuh. Geus bérés solat mah kapiuhanna dituluykeun deui. Éling-élingna téh basa waktu adan lohor kari lima menit deui. Atuh harita mah langsung baé ditalék ku Nini Uhém. Aki Juhron ogé teu hésé, tuluy nyaritakeun anu jadi cukang lantaran manéhna kapiuhan. Ari masalahna téh nyaéta: Aki Juhron ngarasa reuwas tur antukna prustasi, ku lantaran ucing kadeudeuhna leungit tanpa lebih ilang tanpa karana.
Kategori: Cerpen Sunda | Diterbitkan pada: 03-12-2009 | 1 Komentar »
Carpon IBNU HIJAR APANDI
Tokcér tah élmu téh, gedé pisan mangpaatna sajeroning ngalaksanankeun pancén pausahaan. Nu hatam diajarna mah moal tepi ka katipu ku omongan atawa paripolah jalma. Nya kusabab apal rupa-rupa sasalaman, éta élmu téh sok dipaké cara keur nutupan kagoréngan pribadi, atawa dipaké keur ngahontal tujuan. Antukna, sok pipilih ari sasalaman téh. Cék pikir, teu kabéh jalma kudu disalaman, komo nu moal ngahasilkeun mah.
Kategori: Cerpen Sunda | Diterbitkan pada: 03-12-2009 | 7 Komentar »
Carpon Holisoh MÉ
Haté bisa ngararasakeun panas peurihna, mun kalakuan salaki kawas kitu. Kuring gé kungsi nyorang kapeurih ti salaki, basa si Nyai karék kelas dua ésdé. Salaki katohyan bobogohan jeung si Érma ungkluk kahot pindahan ti kota. Nyingkah sotéh meureun ka lembur pédah di kotana geus teu payu, da geus umuran. Ngan salaki kuring wé lolong mata, ngora-ngora daék ka ungkluk nini-nini. Ari cenah mah kabéh lalaki di lembur téh kaparélét, da puguh beungeutna pinuh ku susuk. Malum awak dagangan, kumaha carana méh payu.
Kategori: Cerpen Sunda | Diterbitkan pada: 03-12-2009 | 2 Komentar »
Carpon SUPRIATNA
“Geus, sakali ieu saria moal dihukum ku aing. Tapi kudu jangji moal sakali-kali deui karitu laku.” Ceuk maung bari mencrong seukeut kanu tas diadu, “Sia Cekroh, montong sok rubat-rabut kana tatangkalan, pan éta téh tempat hirup umat héwan! Sia Kuncung, cing diajar ulah goréng sungut teuing. Sakumaha keuheulna gé ka batur téh ulah nepi ka ngajelema-jelema. Sabab saha pisatoeunana nu teu nyeri hate disaruakeun jeung jelema, tukang ngaruksak alam-dunya, ngarti sia?”